Demo Pro GST Amat Dialu-Alukan

 Setelah mengeluarkan kenyataan mendoakan Ketua Pembangkang, Anwar Ibrahim agar segera dipenjarakan dan akan mengadakan kenduri kesyukuran mengenainya, NGO Perkasa hari ini mencadangkan agar Cuepacs dan Dewan Perniagaan mengetuai demonstrasi besar-besaran bagi menyokong perlaksanaan cukai GST yang mahu dilaksanakan kerajaan pada April 2015 nanti.
Menurut beliau, demonstrasi besar-besaran itu perlu diadakan ssbagai tindak balas kepada perhimpunan membantah GST pada 1 Mei lalu yang dihadiri kira-kira 50 orang yang telah banyak mengelirukan rakyat dan menjadi modal politik bagi memburuk-burukkan kerajaan.
Atas semangat demokrasi dan bersesuaian dengan sikap kerajaan sendiri membenarkan perhimpunan aman melalui penggubalan Akta Perhimpunan Aman, cadangan Perkasa ini seharusnya dialu-alukan bagi menunjukkan keterbukaan dan siapakah yang lebih mendapat sambutan – adakah perhimpunan membantah GST atau yang menyokong sistem cukai baru itu?
Beberapa tahun lalu, ketika diadakan Demonstrasi Bersih 2.0, Pemuda UMNO yang diketuai oleh Khairy Jamaluddin pernah mengadakan perhimpunan Patriot serentak dengan tarikh dan masa Himpunan Bersih 2.0 diadakan tetapi ditempat yang berbeza sebagai tindak balas dan bukti untuk menunjukkan kepada rakyat perhimpunan manakah yang lebih mendapat sambutan.
Tanpa niat untuk memperkecilkan mana-mana pihak, jika rajin meminta bantuan daripada Makcik Google, lihatlah sendiri berapakah kehadiran demonstrasi Bersih 2.0 dan berapakah pula yang hadir dalam demo Patriot di sekitar Jalan Bukit Bintang itu?
Walaupun sebelum ini mendakwa Perkasa mempunyai keahlian seramai 500 orang, tetapi agak menghairankan juga mengapakah Ibrahim Ali tidak pula mencadangkan agar NGO pimpinannya mengetuai demonstrasi itu, sebaliknya hanya berkata akan memberi sokongan penuh saja kepadanya. Bukankah lebih molek jika Perkasa yang mengetuai demonstrasi itu, bukannya Cuepacs dan Dewan Perniagaan yang diarahkan berbuat demikian?
Apakah Perkasa mengelak untuk mengetuai demonstrasi pro GST dan meminta Cuepacs serta Dewan Perniagaan mengetuainya, bertujuan mengelak nasib yang sama pernah dialami oleh Pemuda UMNO dahulu?
Tetapi jika demonstrasi itu mahu diadakan, elok juga diajak sekali UMNO, parti-parti komponen serta NGO pro kerajaan bergabung sekali. Dengan Cuepacs yang mewakili kakitangan kerajaan, Dewan Perniagaan, UMNO, parti-parti komponen BN, NGO pro kerajaan dan Perkasa bergabung serta bersatu hati, barulah boleh dilihat kumpulan manakah yang lebih mendapat sambutan.
Jika tidak cukup lagi, bolehlah juga diangkut pelajar-pelajar IPT untuk meramaikannya lagi.
Rakyat tentunya teruja untuk melihat suatu demonstrasi paling besar dalam sejarah negara bakal diadakan. Sekiranya demonstrasi itu berjaya diadakan dengan kehadiran melebihi jumlah yang hadir pada 1 Mei lalu, barulah kerajaan boleh berbangga bahawa dasar yang mahu dilaksanakannya benar-benar mendapat sokongan rakyat.
Ini juga bertepatan dengan kenyataan Timbalan Menteri Kewangan, Ahmad Maslan bahawa GST tetap akan dilaksanakan walaupun ada bantahan daripada rakyat. Antara lainnya beliau berkata, demonstrasi itu tidak menggambarkan bantahan yang sebenar daripada rakyat.
Sudah tentulah hanya dengan mengadakan demonstrasi pro GST, barulah kerajaan tahu sama ada rakyat benar-benar menyokong perlaksanaan sistem cukai itu atau sebaliknya?
Atau lebih ramai lagi rakyat bersikap seperti “api dalam sekam” dan hanya menunggu tarikh PRU 14 untuk menghukum UMNO, BN dan kerajaan?
Kalau dapat menghimpunkan lebih ramai kejadiran, laksanakanlah GST tetapi jika yang hadir kurang daripada kehadiran pada 1 Mei, maka sewajarnyalah ianya dibatalkan atau setidak-tidaknya ditangguhkan sebagaimana pendapat kebanyakan pakar ekonomi iaitu sehingga pendapatan rakyat dipertingkatkan terlebih dahulu.
Meskipun dalam banyak kenyataan yang dikeluarkan oleh Ibrahim Ali dan Perkasa, lebih ramai rakyat yang tidak bersetuju dengannya tetapi cadangannya agar demo pro GST ini diadakan sebagai tindak balas kepada demonstrasi membantahnya pada 1 Mei lalu, tentulah kali ini ianya lebih menerima sambutan baik.
Tanpa menaruh syak wasangka bahawa cadangan ini bertujuan meredakan luahan kemarahan banyak pihak terhadap kenyataannya semalam yang mendoakan agar Anwar segera dipenjara dan mengadakan kenduri kesyukuran yang dianggap tidak wajar dan keterlaluan sebagai sesama Islam, rakyat sebenarnya amat mengalu-alukan demo pro GST ini.
Ramai yang tidak sabar untuk melihat sejauh mana massa dapat digerakkan untuk menyokong kerajaan setelah sekian banyak demonstrasi anti kerajaan lebih mendapat sambutan. Setelah dimomokkan dengan hanya mendapat sokongan 47 peratus rakyat, sesekali kerajaan haruslah berani menunjukkan kekuatannya secara terbuka. (SH 03/05/2014)

0

0

votes
Article Rating
Kongsikan artikel ini


Kalau Ikut Pendapat Mufti Pahang, Nampaknya Kenalah Sokong BN Sampai Kiamat

 Setelah mengeluarkan pendapat meminta rakyat agar menyokong perlaksanaan cukai GST yang mahu diperkenalkan oleh kerajaan beberapa hari lalu, Mufti Pahang, Abdul Rahman Othman sekali lagi menampakkan dirinya sebagai seorang agamawan yang gemarkan perhatian dan tumpuan, khususnya daripada pihak kerajaan.
Jika kenyataannya sebelum ini yang meminta rakyat menyokong GST dipertikaikan banyak pihak kerana beliau ditafrifkan tidak mempunyai cukup pengetahuan mengenai ekonomi serta percukaian dan pendapatnya dikeluarkan semata-mata kerana kedudukannya sebagai mufti, kali ini kenyataannya lebih menarik perhatian apabila beliau menyatakan Islam melarang menggulingkan kerajaan dan memburuk-burukkannya secara terbuka.
Sambil menasihatkan rakyat agar sentiasa taat kepada kerajaan melainkan jika menggalakkan aktiviti maksiat, katanya lagi, haruslah diingat bahawa Islam menggalakkan segala masalah yang berbangkit diselesaikan melalui perbincangan dan bukannya dengan cara memburuk-burukkan kerajaan.
Kenyataan Mufti Pahang ini dipercayai dikeluarkan berikutan pelbagai bantahan rakyat terhadap kerajaan, dengan yang terbaru demonstrasi membantah GST yang diadakan di Dataran Merdeka dan dihadiri oleh tidak kurang daripada 50 ribu rakyat pelbagai kaum.
Sebagaimana biasa, setiap kali adanya demontrasi ia sering dikaitkan dengan usaha menggulingkan kerajaan sedangkan PR diketahui umum lebih ingin menukar kerajaan melalui proses pilihanraya setiap lima tahun sekali. Apa yahg sering dipertikaikan ialah proses pilihanraya yang disifatkan tidak adil, berat sebalah dan penuh tipu daya sehingga ia dikatakan antara sebab BN kekal berkuasa sehingga ini.
Walaupun difahami oleh rakyat bahawa istilah menggulingkan kerajaan yang dilarang itu ialah percubaan menjatuhkannya secara kekerasaan dan menggunakan senjata atau menderhaka kepada Yang Dipertuan Agong dan bukannya menjatuh atau memburuk-burukkan kerajaan yang dipilih dalam pilihanraya atau Perdana Menteri yang dipilih oleh rakyat, malangnya mufti tersebut tidak menghuraikannya secara detail kenyataan beliau.
Abdul Rahman hanya menyatakan pendapatya itu bersandarkan ijmak ulama Mohamad Abdullah tetapi mengelak untuk berhujah lanjut dengannya sambil berkata, “jika tidak percaya pergilah berhujah dengan ulama yang membuat ketetapan itu”.
Kenyataannya yang tergantung dan sekerat jalan ini tentunya boleh mengelirukan dan membuatkan sesetengah orang yang cetek ilmu dan pengetahuan terus beranggapan bahawa usaha menukar kerajaan BN sedia ada atau mengkritik pelbagai kesilapan atau kecurangan kerajaan sebagai suatu dosa besar.
Tentulah ada yang lebih fanatik akan beranggapan bahawa kerajaan yang sedia ada hendaklah dikekalkan sampai bila-bila atau sehingga kiamat kerana percaya menukar kerajaan atau memburuk-burukkan adalah perbuatan berdosa besar dan boleh menyebabkan terhumban ke neraka.
Ia tidak ubah seperti kenyataan Mufti Perak, Harussani Zakaria sebelum ini yang menyifatkan peserta demonstrasi sempena tahun baru sebagai golongan “bughah” dan darahnya halal dibunuh.
Nampaknya, selain Mufti Perak, ada seorang mufti yang suka perhatian daripada kerajaan dengan mengeluarkan kenyaaan kontroversi tetapi tidak dihuraikan sepenuhnya. Tidaklah dipastikan apakah tujuan kedua-dua mufti ini mengeluarkan kenyataan separuh masak seumpama itu, tetapi yang jelasnya ia menambahkan lagi kekeliruan masyarakat dan umat Islam.
Sementara ada yang tidak bersetuju, tentulah yang bersetuju juga ramai sedangkan sebagai mufti mereka seharusnya mengeluarkan hujah yang senada yang bersandarkan kepercayaan kepada Tuhan yang satu, Al-Quran yang satu dan juga ajaran Nabi Muhammad yang satu.
Adalah lebih baik para ulama dan mufti lebih memfokuskan kepada pelbagai masalah dan penyelesaian yang bertimbun-timbun dalam masyarakat daripada ghairah ikut campur dalam konflik politik yang dengan mudah dapat dibaca “kilat dalam kilaunya” atau maksud tersiratnya daripadanya.
Dengan adanya para ulama dan mufti seperti ini, benarlah kata orang-orang beragama dan berilmu dahulu bahawa “pemerintah yang baik ialah yang selalu mendekati ulama tetapi ulama yang tidak baik ialah yang selalu mendekati pemerintah”. (SH 05/05/2014)

0

0

votes
Article Rating
Kongsikan artikel ini


Percayalah, Sekali Lagi Hudud Akan Ditangguhkan!!

 Isu hudud yang telah bergema sejak beberapa minggu lalu masih tidak menunjukkan titik penyudah yang meyakinkan. Walaupun Pas tetap berkeras mahu membentangkan usul persendirian mengenainya di Parlimen, tetapi sebagaimana yang diakui oleh salah seorang pemimpinnya, Mohd Hanipa Maidin bahawa terdapat juga sekumpulan pemimpinnya yang mahukan ia ditangguhkan sehingga rakyat bersedia menerimanya.
Di dalam PR sendiri, isu ini kelihatan semakin dikeliru dan mengelirukan dengan pelbagai pandangan pro dan kontra mengenainya.
Di dalam PR, DAP jelas menentang pembentangan usul serta perlaksanaan hukum hudud manakala PKR juga tidak menunjukkan sokongan yang jitu dengan Anwar Ibrahim sendiri mengatakan perbincangan lanjut perlu diadakan, terutama memandangkan belum ada institusi sesuai untuk melaksanakannya serta aspek kehakiman yang perlu diteliti terlebih dahulu.
Penasihat DAP, Lim Kit Siang dalam masa yang sama tidak menolak kemungkinan PR akan berpecah jika isu hudud ini terus menjadi isu besar. Anthony Loke dalam nada yang lebih keras mencadangkan agar Pas meninggalkan PR jika ingin terus melaksanakan hudud.
Di ketika Perdana Menteri, Najib Razak dalam reaksi terbarunya menyatakan banyak kekangan dan halangan perlu diselesaikan dan diperhalusi sebelum hudud dilaksanakan, Menteri di Jabatan Perdana Menteri, Jamil Khir Baharom telah mengadakan perbincangan dengan Timbalan Menteri Besar Kelantan, Mohd Amar Abdullah dan kemudian mengumumkan penubuhan jawatankuasa teknikal antara UMNO, Pas dan Kerajaan Kelantan mengenai hudud.
Sebelum itu, Muhyiddin Yassin ketika melawat Kelantan telah mengambil kesempatan menziarahi bekas Menteri Besar Kelantan, Nik Aziz Nik Mat di rumahnya serta mengumumkan perlunya penubuhan jawatankuasa bersama itu. Meskipun demikian, Timbalan Perdana Menteri itu masih mengelak untuk menjawab sama ada UMNO akan menyokong atau sebaliknya jika usul persendirian itu dibentangkan oleh Pas. Begitu juga dengan Najib, masih tiada pendirian sama ada akan menyokong atau menentang usul itu.
Untuk itu, tidak dipastikan tujuan sebenar penubuhan jawatankuasa itu, walaupun Pas nampaknya gembira dengan sikap UMNO yang ditunjukkan melalui Jamil Khir itu.
Bekas Perdana Menteri, Mahathir Mohamad sebagaimana sikapnya sejak dulu, kekal menentang keras perlaksanaan hukum hudud berasaskan keadilan yang dibimbanginya. Dalam jawatankuasa teknikal ini pun, Mahathir mencadangkan agar tokoh agama bebas turut dilantik menganggotainya.
Walaupun UMNO seolah-olah memberi kerjasama kepada hasrat Pas itu, rakan karibnya iaitu MCA dan Gerakan pula menunjukkan penentangan yang keras. Mereka bukan saja akan mengadakan kempen “Say No To Hudud”, bahkan Pemuda MCA sudah pun mengadakan demonstrasi bantahan di depan ibu pejabat Pas, baru-baru ini.
Baik kepada PR mahupun kepada BN, isu hudud ini lebih memungkinkan mewujudkan perpecahan berbanding kejayaan perlaksanaannya.
Jika Pas mahu melaksanakannya, DAP pasti tidak memberi sokongan manakala PKR juga mungkin bersikap sama. Sebagai parti berbilang kaum, keutamaan menjaga hati bukan Melayu tentulah turut menjadi pertimbangan mereka.
Begitu juga dengan UMNO, mustahil mereka akan memberi sokongan kepadanya. Menyokong hudud secara terbuka bukan saja menyebabkan UMNO berbalah dengan MCA dan Gerakan, malah mungkin tidak cukup perisai menahan serangan daripada Mahathir.
Cadangan penubuhan jawatankuasa teknikal oleh Jamil Khir hanyalah untuk menunjukkan kepada orang Islam bahawa parti itu tidak pernah menentang hukum dari Allah. Setelah beria-ia mempertahahkan kalimah Allah, menunjukkan turut mahu kepada hukum Allah adalah pertimbangan politik yang mampu menghasilkan sokongan lumayan daripada pengundi Melayu.
Dalam masa yang sama, dengan adanya jawatankuasa teknikal bersama yang ditubuhkan itu, ia boleh menjadi medan untuk melengah-lengahkan masa dan menangguhkan usul persendirian yang mahu dibentangkan Pas itu.
Kebimbangan UMNO ialah kiranya Pas membentangkan usul persendirian itu. Jika mereka tidak mengundinya, ia akan dilihat UMNO sebagai parti yang tidak Islamik manakala jika mengundi dan memberi sokongan pula, risiko yang menunggu ialah berbalah dengan MCA dan Gerakan yang akhirnya menipiskan lagi sokongan pengundi bukan Melayu terhadap kerajaan.
Jalan paling selamat bagi UMNO dan Najib ialah melengah-lengahkan masa dan berbuat sesuatu agar Pas menangguhkannya. Disinilah pentingnya UMNO ada dalam jawatankuasa teknikal itu.
Di pihak PR pula, walaupun Pas begitu ingin melaksanakan hukum itu di Kelantan tetapi mereka juga sebenarnya turut mengambil kira jika ianya mengakibatkan perpecahan sesama sendiri, lebih-lebih lagi PRU 14 adalah peluang terbaik untuk PR menumbangkan BN. Sudah tentu peluang itu tidak mahu disia-siakan.
Jika Pas membentangkan juga, Ahli-Ahli Parlimen DAP pasti tidak memberi sokongan dan menimbulkan serba-salah kepada Ahli-Ahli Parlimen PKR, terutama yang beragama Islam. Anwar pastilah lebih serba-salahnya, sama ada mahu memihak kepada DAP atau Pas.
Juga, jalan paling selamat bagi Anwar dan PKR ialah meyakinkan Pas agar menangguhkannya.
Bagi Pas, mereka sedar usul persendirian ini tidak akan menang jika tanpa sokongan Ahli Parlimen UMNO dan sebahagian lagi daripada Ahli Parlimen PKR. Daripada 222 kerusi Parlimen, UMNO mempunyai 88 manakala Pas 21, PKR 30, DAP 38 dan selebihnya oleh parti-parti kompenan BN.
Tentulah tidak bermakna jika Pas berkeras mahu membentangkan usul persendirian itu jika akhirnya mengetahui ia tidak mendapat sokongan dan penyudahnya hukum hudud tidak juga dapat dilaksanakan.
Dalam situasi ini, jika perbincangan diadakan dalam PR, sudah pastilah Pas akan dinasihatkan untuk menangguhkan dahulu pembentangan usul persendirian itu dan memberi keutamaan menghadapi PRU 14 serta isu-isu rakyat yang lain demi menjaga kesatuan gabungan itu dan untuk mengelakkan kehilangan sokongan pengundi bukan Melayu.
Baik kepada Najib, Anwar, BN, PR mahu pun Pas sendiri, jalan paling selamat ialah menangguhkan sementara isu hudud ini. Dengan berjaya menangguhkan hudud, UMNO tidak akan kehilangan sokongan pengundi Melayu dan boleh terus bersama MCA dan Gerakan untuk menarik sokongan bukan Melayu. Dengan membentangkan halangan, kesusahan dan usul itu tidak mungkin menang jika dibentangkan, menangguhkannya dapat membuatkan Pas kekal dengan perjuangan sedia ada dan meneruskan kerjasama bersama PKR dan DAP dalam mengekalkan sokongan pengundi bukan Melayu.
Tidaklah menjadi kesalahan apa-apa jika Pas sekali lagi menangguhkan perlaksanan hukum hudud di Kelantan ini berikutan Nik Aziz sendiri pernah berbuat demikian para 1994 dahulu kerana bimbangkan berlakunya Mageran setelah Mahathir memberi amaran keras menentangnya melalui sepucuk surat yang dihantar kepadanya. (SH 06/05/2014)

0

0

votes
Article Rating
Kongsikan artikel ini


Kenapa MB Terengganu Seorang Saja Ada Perjanjian Tamat Tempoh Dengan Najib?

 Dikhabarkan Terengganu akan mendapat Menteri Besar baru tidak lama lagi. Mengikut laporan The Star, penyandangnya sekarang, Ahmad Said akan ditamatkan tempoh perkhidmatannya dan dua nama yang disebut-sebut bakal menggantikannya ialah Adun Seberang Takir, Ahmad Razif Abdul Rahman dan Adun Air Putih, Wan Hakim Wan Mokhtar.
Apa yang lebih mengejutkan ialah penggantian Menteri Besar ini dikatakan kerana Ahmad Said mempunyai perjanjian dengan Perdana Menteri, Najib Razak bahawa beliau telah bersetuju untuk memegang jawatan itu untuk tempoh setahun saja selepas pilihanraya umum 5 Mei 2013 lalu.
Dengan itu, pengumuman siapa Menteri Besar Terengganu yang baru dijangka akan diumumkan antara 15 hingga 18 Mei ini sementara mendapat persetujuan daripada Istana Terengganu.
Memanglah tiada salahnya dan merupakan hak Najib untuk menukar mana-mana Menteri Besar atau pemimpin lain yang dikehendakinya. Beliau boleh menukarnya dengan apa saja alasan atau tanpa alasan sekali pun. Itulah kelebihan sebagai Perdana Menteri.
Tetapi yang ingin diketahui ialah benarkah Ahmad Said ada perjanjian tamat tempoh dengan Najib? Apakah pula alasan perjanjian itu dibuat, adakah kerana prestasi buruk UMNO Terengganu dalam pilihanraya umum lalu dan untuk menyuntik semangat baru menghadapi PRU 14, maka seorang pemimpin baru perlu dilantik atau ia bertujuan menamatkan krisis berterusan antara puak Ahmad Said dengan Idris Jusoh?
Jika benar Ahmad Said ada perjanjian tamat tempoh yang perlu dipatuhi, bagaimana pula dengan peminpin negeri yang lain? Tidakkah Menteri Besar Pahang, Adnan Yaakob dan Ketua Menteri Sabah, Musa Aman yang lebih lama berkhidmat dan turut dilanda prlbagai masalah dalaman, juga sebenarnya perlu menandatangani perjanjian tamat tempoh yang sama?
Begitu juga, bagaimana pula dengan Menteri Besar Negeri Sembilan, Mohamad Hassan, Menteri Besar Perak, Zambry Abdul Kadir dan lain pemimpin-pemimpin negeri yang turut mempunyai masalah tersendiri?
Andainya hanya Ahmad Said yang diperlukan menandatangani perjanjian tamat tempoh dengan Najib, tentulah ia terlihat sesuatu yang tidak adil walaupun karektor dan kepimpinannya di negeri Terengganu menimbulkan banyak masalah di negeri itu. Ini kerana bukan Terengganu saja yang memerlukan suntikan semangat baru bagi menghadapi pilihanraya umum akan datang, tetapi banyak negeri lain juga memerlukan perkara yang sama.
Jika begitu, selain menukar Menteri Besar Terengganu, Najib sebenarnya perlu memberi perhatian yang seimbang untuk menukar ketua kerajaan di negeri yang lain juga.
Serentak dengan itu, kelemahan UMNO dan BN juga sebahagiannya adalah berpunca daripada prestasi, sikap dan perangai menteri-menteri di peringkat pusat yang banyak menjadi pertikaian rakyat. Mereka bukan saja menunjukkan prestasi lemah, masih bersikap sombong dan angkuh, tidak memperdulikan rakyat sebaiknya serta gagal menunjukkan mereka itu sebagai seorang pemimpin dalam ertikata yang sebenarnya.
Kiranya Najib benar-benar ingin menyuntik semangat baru dan mahu memperlihatkan kerajaannya benar-benar berubah, beliau juga sebenarnya perlu melihat dengan serius prestasi menteri dan timbalan menteri di bawah pentadbirannya serta tidak teragak-agak untuk membuang “sampah-sarap” yang membebankannya itu.
Walaupun Ahmad Said menafikan khidmatnya sebagai Menteri Besar akan ditamatkan dengan berkata, setahunya beliau akan berkhidmat sehingga 2018 manakala Ketua Penerangan UMNO Terengganu, Senator Abdul Rahman Bakar pula mengatakan Najib telah berjanji dalam mesyuarat MT UMNO dua minggu lalu bahawa Ahmad Said akan terus kekal mengetuai kerajaan Negeri Terengganu, hakikatnya tiada masalah jika pertukaran itu ingin dilakukan.
Cumanya, pertukaran itu mestilah disusuli dengan pertukaran di beberapa negeri lain serta rombakan yang serius di peringkat pusat. Itu pun, jika Najib benar-benar serius mahu menyuntik semangat baru dan masih mempunyai keinginan untuk memenangi pilihanraya umum akan datang yang masih berbaki tempohnya empat tahun lagi. (SH 07/05/2014)

0

0

votes
Article Rating
Kongsikan artikel ini


Selain Berjaya Menakutkan UMNO, Ganjaran Lebih Besar Sedang Menunggu MCA

 Ibarat seorang suami yang berhajat mahu berkahwin lain tetapi takut dengan isterinya yang garang, begitulah umpamanya hubungan antara UMNO, MCA dan hudud. Walaupun UMNO seolah-olah mahu bekerjasama dengan Pas bagi melaksanakan hukum Islam itu di Kelantan itu tetapi amaran yang diberikan MCA pastinya akan membuatkan UMNO kecut perut.
Meskipun ramai ahli dan pemimpin UMNO peringikat bawahan terlihat marah dengan ugutan MCA mahu mengkaji semula hubungannya dalam BN jika UMNO menyokong hudud, Najib yang menerajui UMNO pastilah mempunyai pertimbangan lebih melihat parti berasaskan kaum Cina itu penting dalam kelangsungan kuasanya berbanding menyokong hudud.
Dalam sebuah program bual bicara mengenai hudud semalam, Timbalan Presiden MCA, Wee Ka Siong memberi amaran akan mengkaji semula kedudukan parti itu dalam komponen BN jika UMNO mengambil sikap menyokong usaha melaksanakan hudud di Kelantan.
Kalau berlaku perkara itu, kita akan kaji semula kedudukan kita bersama UMNO. Ini kerana MCA tidak menyokong hudud, tegas pemimpin MCA itu lagi.
Dengan amaran tersebut, MCA bukan saja akan menjadi seperti seorang isteri yang sentiasa ditakuti, bahkan dalam keadaan tertentu berjaya pula menakutkan suaminya (UMNO) untuk mendapat lebih perhatian dan ganjaran.
Meskipun sebagai suami, UMNO mungkin boleh berkata, dia tidak pernah takut kepada MCA serta boleh menjalinkan hubungan lain, hakikatnya dengan sokongan pengundi Cina yang amat diharap-harapkan oleh BN, parti berasaskan kaum Cina itu sentiasa mempunyai kelebihan untuk menakut-nakutkan Najib dan juga UMNO.
Dengan ini, walaupun UMNO melalui Menteri di Jabatn Perdana Menteri, Jamil Khir Baharom telah mengumumkan penubuhan jawatankuasa teknikal bersama Pas dan kerajaan negeri Kelantan kononnya ke arah melancarkan lagi perlaksanaan hukum hudud di Kelantan, ia dipercayai tidak akan ke mana-mana.
Najib tidak mungkin mempunyai keberanian menyokong usul persendirian hudud yang mahu dibawa oleh Pas, bahkan jawatankuaa teknikal itu akan lebih dijadikan alasan untuk gagalnya mencapai persefahaman mengenai hudud bersama dengan Pas.
Najib sebenarnya lebih mementingkan sokongan MCA berbanding hudud. Apatah lagi, beberapa hari lalu Najib juga mengulangi pelawaannya agar MCA kembali menyertai kabinet dan bersama-sama membina negara ini. Pelawaan itu adalah susulan MCA sendiri telah membatalkan usul tidak mahu menyertai kabinet yang dibuat selepas pilihanraya umum 2008 lalu.
Dalam pembentukan kabinet 2013 lalu, Najib dilaporkan sengaja mengosongkan jawatan Menteri Pengangkutan yang kini dipangku oleh sepupunya, Hishammuddin Hussein bagi diisi oleh wakil MCA walaupun sebelum ini MCA diperuntukkan empat jawatan menteri penuh.
Dengan perkembangan terbaru Wee Ka Siong menakut-nakutkan UMNO untuk berpisah jika menyokong hudud yang mahu dilaksanakan oleh Pas, ganjaran lebih besar sedang menanti MCA. Dalam rombakan kabinet yang akan dilakukan Najib dalam waktu terdekat ini, bukan saja Presiden MCA, Liow Tiong Lai yang akan dilantik sebagai menteri, tetapi ia juga bakal melibatkan Wee juga sebagai Timbalan Presidennya.
Jika sebelum ini, Najib hanya memperuntukkan satu kekosongsn kerusi menteri penuh saja untuk MCA, sesuai dengan sokongan pengundi Cina yang kian merosot terhadap parti itu, kelantangan Wee Ka Siong melontarkan ugutan sehingga Najib dan UMNO ketakutan sudah pasti dibalas dengan ganjaran setimpal sebagai menteri penuh juga.
Ia adalah ganjaran untuk memujuk dan melembutkan hati. Sebenarnya itulah gaya politik Najib sejak dulu lagi. (sH 08/05/2014)

0

0

votes
Article Rating
Kongsikan artikel ini


Pemikiran Dua Pemimpin Pemuda Yang Merbahaya Kepada Masa Depan UMNO

 Isu pemansuhan ruangan kaum pada borang rasmi kerajaan terus menjadi isu hangat dalam UMNO dan di kalangan orang Melayu. Sejak pengumuman mengenai perkara itu yang menimbulkan kontroversi sehingga kemudian Perdana Menteri, Najib Razak menafikan adanya sebarang pemansuhan diputuskan oleh kerajaan dan Menteri di Jabatan Perdana Menteri, Joseph Entulu juga diarahkan meminta maaf, isu yang terus menjadi perbualan ialah sikap dan pendirian dua pemimpin Pemuda UMNO, Khairy Jamaluddin dan Naibnya, Khairul Azwan Harun mengenainya.
Sama ada pemansuhan itu benar-benar diputuskan oleh kerajaan atau sebaliknya tidaklah lagi penting tetapi yang pentingnya Najib akhirnya menyedari bahawa beliau dan kabinet telah membuat kesilapan mengenai perkara itu. Berikutan reaksi negatif yang diterimanya dan untuk mengelakkan ia menjadi isu yang berlanjutan di kalangan orang Melayu, Najib dengan pantas menafikan adanya sebarang perubahan mengenai perkara itu.
Seharusnya dalam isu seperti ini, membincangkannya pun tidak perlu kerana keperluan mengisi identiti kaum berkaitan secara langsung dengan hak istimewa Melayu yang termaktub dalam Perlembagaan yang mana jika ianya ditanggalkan, lebih memungkinkan bangsa Melayu terus tercicir, diketepi dan ditinggalkan.
Maknanya, keperluan ruangan kaum dalam borang rasmi kerajaan akan terus dikekalkan, begitu juga keperluan mengisinya, sesuai dengan keadaan negara yang berbilang kaum serta masih mengekalkan hak-hak istimewa orang Melayu.
Bagaimanapuan, Naib Ketua Pemuda UMNO, Khairul Azwan yang kemenangannya dalam pemilihan lalu dengan cara pengiraan undi beberapa kali serta kalah sebagai Timbalan Ketua Bahagian di Pasir Salak, telah cuba menunjukkan sikap liberal dan terbuka mengenai isu ini dengan menulis di twitternya yang berbunyi, “Bukan nama bangsa pada borang jadi penentu survival dan kejayaan kaum Melayu.”
Kemudian beliau menulis lagi, “Bangsa akan berjaya kalau pengisian jati diri dengan ilmu dan semangat waja berterusan. Kemelayuan bukan sekadar dalam borang. Melayu itu luas”
Tulisan yang melambangkan pendirian beliau sebagai pemimpin nombor dua dalam Pemuda itu kemudian diretweet oleh Ketua Pemuda UMNO, Khairy Jamaluddin yang menggambarkan beliau bersetuju sepenuhnya dengan pendirian Naib Ketuanya itu.
Khairy atau KJ juga kemudiannya meretweet lagi tulisan seorang pengikut Twitternya yang berbunyi, “Saya bersetuju dengan kenyataan Naib Ketua Pemuda bahawa Melayu itu kekuatannya pada ilmu dan usahanya, bukan pada borang”.
Walaupun KJ tidak menulis secara langsung mengenai pendiriannya, tindakannya meretwwet itu jelas sekali menggambarkan beliau turut bersetuju dan menyokong pemansuhan ruangan kaum pada borang rasmi kerajaan.
Meskipun Najib sudah menafikannya dan Joseph Entulu sudah pun meminta maaf, KJ dan Khairul Azwan belum terlihat lagi menarik balik kenyataan mereka. Ini jelas menggambarkan pemikiran liberal dan terbuka mereka bukan saja kekal, tetapi mulai bahaya kepada perjuangan UMNO dan juga orang-orang Melayu.
Dalam hal mencapai kejayaan dalam hidup, tiada sesiapa menafikan usaha, ilmu dan semangat waja itu penting tetapi janganlah lupa di mana kita berdiri dan di bawah langit apa kita berteduh. UMNO di mana kedua-dua pemimpin muda ini menjadi pemimpin adalah parti yang masih meletakkan perjuangan untuk agama, bangsa dan negara sebagai asas perjuangannya.
Begitu juga negara di mana kedua-duanya bernaung masih lagi mengekalkan perlembagaan yang menjaga hak istimewa orang-orang Melayu sebagai teras dah keutamaan, sesuai dengan bangsa Melayu sebagai majoriti, penduduk asal serta masih ketinggalan dan memerlukan naungan daripada kerajaan.
Dengan bersikap liberal dan mengatakan kaum tidak penting, tidakkah KJ dan Khairul Aazwan sedar siapa yang menyokong dan menaikkan mereka sebagai pemimpin dan apakah pula harapan orang-orang yang memberi sokongan itu? Kalau masih makan sambal belacan dan gemar pula gulai jering, janganlah begitu mudah lupa asal usul sendiri.
Sekiranya KJ dan Khairul Azwan berjuang bersama PKR atau DAP, tiada siapa yang marah dengan pendiriannya itu kerana kedua-dua parti itu adalah berbilang kaum. Tetapi malulah sedikit kerana masih menumpang atas perjuangan UMNO dan setiap kali Perhimpunan UMNO pula tidak segan-segan melaungkan perkataan “Hidup Melayu” sedangkan hakikatnya hati dan pendirian tidak mahu membela dan mengutamakan kepentingan Melayu.
Dalam hal ini, Pas sendiri walaupun meletakkan Islam sebagai asas perjuangannya tetapi turut menjadikan keutamaan kepada Melayu dan Islam lantaran menyedari kedudukan bangsa Melayu sebagai teras dan majoriti di negara ini. Sebelum pilihanraya umum lalu, penulis berkesempatan bertemu dan berbincang bersama beberapa rakan aktivis dengan Presiden Pas, Haji Hadi Awang dan beliau beberapa kali menekankan mengenai Melayu dan Islam itu dalam perjuangan Pas.
Jika Pas pun turut mengutamakan Melayu, kenapakah begitu malang ada pemimpin UMNO sendiri merasakan pengenalan bangsa dan kaum itu tidak penting. Bolehkah Melayu benar-benar berjaya dan melanjutkan pelajaran semata-mata kerana usaha dan semangat, tanpa bantuan dan sokongan daripada kerajaan?
Tidak diragukan lagi, sikap dan pendirian KJ serta Khairul Azwan adalah merbahaya bukan saja kepada UMNO, tetapi juga kepada negara. Sama ada mereka perlu mencari wadah perjuangan lain selain daripada UMNO atau ahli-ahli UMNO perlu menyemak semula sokongan kepada kedua-dua pemimpin tersebut. (SH 09/05/2014)

0

0

votes
Article Rating
Kongsikan artikel ini


Tidak Bertanding Di Bukit Gelugor, BN Juga Tak Perlu Tanding Di Teluk Intan

 Kekosongan kerusi Parlimen Bukit Gelugor akibat kematian Karpal Singh dalam kemalangan jalanraya 17 April lalu, bakal dimenangi secara percuma oleh DAP berikutan MCA yang sepatutnya meletakkan calonnya, mengambil keputusan tidak mahu bertanding di kerusi tersebut.
Dengan ini, anak Karpal Singh, Ramkarpal yang telah diumumkan sebagai calon DAP oleh Setiausaha Agungnya, Lim Guan Eng sudah boleh menarik nafas lega dan meraikannya kejayaannya lebih awal daripada yang sepatutnya, meskipun penamaan calon hanya akan diadakan pada 12 Mei ini.
Ini kerana jika ada pun calon Bebas yang turut bertanding untuk bersaing dengan Ramkarpal, mereka hanyalah ikan bilis dan bukannya pesaing yang sebenar kepada DAP.
MCA memutuskan tidak mahu meletakkan calonnya di Bukit Gelugor sebagaimana yang diumumkan oleh Setiausaha Agungnya, Ong Ka Chuan, adalah untuk memberi tumpuan kepada isu hudud dan melindungi Perlembagaan Persekutuan.
Menurut Ong lagi, jika MCA bertanding mungkin akan menyebabkan beberapa isu lain timbul dan seterusnya memesongkan tumpuan parti itu dalam menghalang isu hudud daripada dibentangkan oleh Pas melalui usul persendirian di Parlimen.
MCA sebelum ini bukan saja menentang usul hudud yang mahu dibawa oleh Pas dengan menyediakan 100 peguam bagi tujuan itu, bahkan juga mengancam untuk mengkaji semula kedudukannya dalam BN jika UMNO mengambil sikap menyokongnya.
Dalam masa yang sama, MCA juga sedang berunding dengan Perdana Menteri mengenai jawatan dalam kabinet yang bakal diperuntukkan kepadanya berikutan keputusan parti itu mahu kembali semula memegang jawatan dalam kerajaan.
Meskipun hudud dijadikan alasan tidak mahu bertanding di Bukit Gelugor, kemenangan Karpal dalam pilihanraya umum lalu dengan majoriti 42,778 undi juga turut menjadi pertimbangan MCA sebenarnya. Dengan majoriti sebesar itu bukan saja mustahil MCA untuk menang, bahkan jika undi yang diperolehinya lebih buruk atau lebih kurang sama, tentulah ia memalukannya untuk kembali semula menganggotai kabinet.
MCA akan dianggap sebuah parti yang tidak sedar diri kerana setelah ditolak oleh pengundi, tetapi masih juga mahukan jawatan dalam kerajaan. Maka, jalan paling selamat ialah tidak meletakkan calon dan pemimpin MCA boleh kembali memegang jawatan sebagai menteri dan timbalan menteri yang sudah sekian lama diidam-idamkan tanpa banyak pertikaian.
Selain Bukit Gelugor, satu lagi pilihanraya kecil akan diadakan pada 31 Mei nanti ialah di Teluk Intan berikutan kematian wakilnya, Seah Long Peng. Dalam pilihanraya lalu, wakil DAP itu menewaskan calon Gerakan, Mah Siew Keong dan seorang calon Bebas dengan majoriti 7,313 undi.
Dalam pilihanraya kecil, Mah yang kini sudah menjadi Presiden Gerakan dikhabarkan akan dicalonkan sekali lagi. Tetapi memandangkan penamaan calonnya hanya pada 19 Mei, belum ada sebarang keputusan lagi dibuat ketika ini.
Namun demikian, jika hujah hudud digunakan oleh MCA untuk tidak meletakkan calonnya, Gerakan juga wajar berpendirian yang sama kerana kedua-dua parti itu sama-sama menolak hudud. Malah Gerakan turut membuat komen yang lebih menyinggung umat Islam mengenai hudud dengan mengatakan wanita dan kanak-kanak lebih menjadi sasaran jika hukum itu dilaksanakan.
Walaupun Gerakan tiada kerusi menteri atau timbalan menteri yang boleh diharapkan berikutan calonnya kalah dalam pilihanraya lalu, mereka wajar bersama dan bersatu hati dengan MCA dengan sama-sama melupakan kepentingan pilihanraya kecil Bukit Gelugor dan Teluk Intan demi perjuangan menentang hudud yang sedang dilalui.
Oleh kerana MCA dan Gerakan memikirkan menentang hudud itu lebih penting, maka biarkanlah DAP menang percuma di kedua-dua kerusi itu. Lagi pula, sama seperti MCA di Bukit Gelugor, peluang Gerakan juga agak tipis di Teluk Intan. (SH 10/05/2014)

0

0

votes
Article Rating
Kongsikan artikel ini


Penangguhan Hudud…Kejayaan Fasa Pertama UMNO Terhadap PAS

 Pas akhirnya mengambil keputusan menangguhkan pembentangan usul persendirian mengenai hudud yang dijangka akan dilakukan pada sidang Parlimen Jun depan. Presiden Pas, Haji Hadi Awang dalam kenyataan yang diumumkan oleh timbalannya, Mohamad Sabu menjelaskan, penangguhan itu dibuat bagi memberi laluan kepada jawatankuasa teknikal yang telah dipersetujui penubuhannya untuk memberi saranan dan mengemukakan cadangan lanjut mengenainya.
Terserah kepada jawatankuasa teknikal yang akan berbincang dengan kerajaan Kelantan dan Pusat, tambah Mohamad Sabu lagi.
Ketika isu hudud panas dengan hasrat Pas membentangkan usul persendirian, UMNO dan kerajaan Pusat melalui Timbalan Perdana Menteri, Muhyiddin Yassin telah mencadangkan agar ditubuhkan sebuah jawatankuasa bersama bagi mengkaji perlaksanaan hukum Islam itu. Ia kemudian disusuli dengan kunjungan Jamil Khir Baharom keatas Timbalan Menteri Besar Kelantan, Mohd Amar Nik Abdullah dan seterusnya mengumumkan persetujuan penubuhan jawatankuasa teknikal itu.
Walaupun bersangka baik dengan kesungguhhan Pas mahu melaksanakan hukum Islam itu, blog ini beberapa hari lalu telah meramalkan bahawa usul hudud ini bakal ditangguhkah sekali lagi berikutan sikap Pas yang mulai terperangkap dengan permainan UMNO mengenainya.
Cadangan penubuhan jawatankuasa teknikal itu, walaupun niatnya baik, tetapi ianya lebih dipercayai merupakan permainan licik UMNO untuk melengah-lengahkan, bermain dengan masa dan seterusnya menangguhkan perlaksanaan hukum hudud itu.
Ini kerana UMNO bukanlah serius sangat terhadap hukum Islam itu, malah Perdana Menteri, Najib Razak sendiri yang beberapa tahun lalu menolak perlaksanaan hukum hudud, baru-baru ini pula menyatakan banyak perkara perlu dihalusi dan diteliti sebelum hukum itu mahu dilaksanakan.
Dalam masa yang sama, bekas Perdana Menteri, Mahathir Mohamad yang masih berpengaruh dan kadangkala ditakuti oleh kebanyakan pemimpin UMNO, masih keras menolak perlaksanaan hukum itu.
Penolakan nyata UMNO terhadap hudud juga terserlah apabila DUN Negeri Terengganu yang dikuasai oleh UMNO baru-baru ini turut menolak untuk melaksanakan hukum tersebut.
Rakan karib UMNO dalam BN iaitu MCA dan Gerakan pula terang-terang menolak hudud. Mereka bukan saja mengancam akan mengadakan kempen bantahan, memungut tandatangan, menyediakan 100 peguam, bahkan mengugut mahu meninggalkan BN jika UMNO memberi sokongan kepada usul hudud yang mahu dibawa oleh Pas.
Sebagai parti yang disokong oleh orang Melayu dan Islam, terutama di luar bandar, UMNO cuba berselindung di sebalik pelbagai hujah dan alasan untuk tidak menolak bulat-bulat hudud kerana bimbangkan kehilangan sokongan melayu dan Islam dengan pendiriannya menolak hudud yang memberi gambaran tidak Islamik. Penubuhan jawatankuasa teknikal bersama adalah untuk menjadikan Pas bergantung kepada UMNO bagi melaksanakannya.
Di sebalik mencadangkan menubuhkan jawatankuasa bersama, UMNO juga sehingga ini belum memberi kata putus sama ada mahu menyokong atau menentang usul itu. Ini ditambah dengan ugutan MCA, ancaman Gerakan dan gertakan Mahathir – tindakan UMNO dan kerajaan Pusat seolah-olah menyokong usul hudud ini memang boleh diragui.
Kini, sebagaimana yang dijangka, setelah sekian lama berlarutan di media dan banyak pemimpin kedua-dua belah pihak juga sudah mengulas mengenai hudud itu, Pas akhirnya mengambil keputusan menangguhkannya bagi memberi kuasa kepada jawatankuasa teknikal memainkan peranannya. Tetapi tidak pula diberitahu sehingga bila?
Apa yang mengharukan, siapa anggota jawatankuasa teknikal ini, berapa lama tempoh diberikan untuk memberikan saranan dan sebagainya belum pun diumumkan lagi. Tetapi Pas sudah pun mengalah kepada jawatankuasa itu.
Dengan pelbagai isu dan masalah yang melanda negara sekarang ini, bolehkah kita mengharapkan jawatankuasa teknikal ini dapat menjalankan tugasnya dalam tempoh enam bulan atau setahun dari sekarang? Atau mungkinkah ia nanti akan memakan masa selama tiga tahun, lima tahun atau sepuluh tahun?
Bolehkah juga kita yakin jawatankuasa teknikal ini mampu menyelesaikan tugasnya sebelum PRU 14 empat tahun lagi?
Apa yang nyata, dengan pengumuman penangguhan ini, isu hudud ini akan reda dalam jangka masa yang sukar diramalkan. Mungkin juga ia tidak dibangkitkan lagi sehingga pilihahraya akan datang. Walaupun ada baiknya kerana ia akan menyebabkan hudud tidak lagi dihina dan diperlekeh dengan pelbagai andaian serta syak wasangka oleh bukan Islam, harapan umat Islam seluruhnya ialah agar ia tidak ditangguhkan untuk tempoh yang terlalu lama atau selama-lamanya.
UMNO dan kerajaan Pusat tentulah lega dengan kejayaan mereka berjaya membuatkan Pas menangguhkan pembentangan usul hudud itu. Ia adalah kejayaan fasa pertama melalui sikap berbaik-baik dan mencadangkan penubuhan jawatankuasa teknikal itu. Penangguhan ini akan membuatkan keretakan UMNO dengan MCA dan Gerakan dapat dipulihkan serta imejnya di mata penganut Islam tidak terjejas.
Setelah MCA mengumumkan tidak bertanding di Bukit Gelugor tetapi Gerakan ghairah mahu meletakkan calonnnya di Teluk Intan, pilihanraya kecil ini akan menjadi medan UMNO merapatkan semula hubunngannya dengan rakan-rakan komponennya tanpa dibayangi oleh isu hudud yang mungkin menghantuinya.
Tanpa diketahui bila isu hudud ini akan bangkit kembali atau sama ada Mursyidul Am Pas, Nik Aziz Nik Mat sempat melihat ianya menjadi kenyataan sebelum menutup matanya, kesediaan Pas berjinak-jinak dengan UMNO serta kerajaan Pusat dan kemudian akur kepada jawatankuasa teknikal, jelas suatu kesilapan.
Setelah beberapa kali diperdaya, UMNO sekali lagi berjaya memperdaya Pas atau dalam ertikata lain Pas juga membenarkan dirinya diperdaya. Percayalah, jika masih bergantung kepada UMNO, sampai bila pun hudud ini tidak akan berjaya. (SH 11/05/2014)

0

0

votes
Article Rating
Kongsikan artikel ini


Siapakah Kuda Bakal Tajaan BN Di Bukit Gelugor?

 Semalam Najib Razak menyatakan meskipun MCA memutuskan tidak tidak mahu meletakkan calonnya dalam pilihanraya kecil Bukit Gelugor, tetapi BN tidak akan memberi laluan mudah kepada DAP yang meletakkan anak Karpal Singh, Ramkarpal dalam pilihanraya itu.
Beliau yang juga Pengerusi BN berkata, akan ada calon lain yang bakal bertanding dan keputusan mengenainya akan dibuat bila tiba masanya nanti.
Katanya, calon yang akan disokong oleh BN itu bukan daripada parti komponen BN, tetapi mungkin daripada pihak-pihak lain yang bertanding sebagai calon Bebas.
MCA sebelum ini telah memutuskan tidak akan meletakkan calonnya di Bukit Gelugor bagi berhadapan dengan DAP atas alasan mahu menumpukan kepada penentangannya mengenai isu hudud yang bakal dibentangkan oleh Pas. Tetapi dengan Pas sudah menangguhkan pembentangan usul hudud sehingga mendapat kelulusan daripada Jawatankuasa Teknikal yang ditubuhkan antara UMNO dan Pas, keengganan MCA bertanding lebih dilihat kerana bimbang kalah dengan lebih teruk lagi.
Dengan gambaran yang diberi oleh Najib ini jelas sekali membayangkan bahawa akan ada seorang calon Bebas yang mesra BN akan bertanding di Bukit Gelugor. Ia seperti mengulangi seperti apa yang berlaku di Pasir Mas dalam pilihanraya umum lalu di mana UMNO tidak meletakkan calonnya di kawasan itu tetapi mengambil sikap memberi sokongan kepada calon Bebas, Ibrahim Ali yang turut dianggap mesra BN.
Menjadi calon Bebas mesra BN bukan saja membuatkan calon itu berkempen seolah-olah mewakili BN, bahkan mungkin juga mendapat bantuan kewangan daripada BN dan pemimpin-pemimpin BN barangkali akan turut berkempen sama.
Soalnya siapakah calon Bebas mesra BN itu?
Jika dilihat daripada senarai calon yang bertanding di Bukit Gelugor ini, selain DAP yang meletakkan Ramkarpal serta mendapat sokongan sepenuhnya daripada parti-parti lain dalam Pakatan Rakyat, terdapat tiga calon Bebas lagi turut menawarkan diri. Mereka ialah Naib Presiden, Parti Cinta Malaysia, Huan Cheng Guan, Mohamed Nabi Bux dan Abu Backer Sidek Mohamad Jan.
Seorang lagi calon Bebas, Lim Chee Koon pula hilang kelayakan bertanding kerana gagal membawa wang deposit ketika menyerahkan borang penamaan calon.
Mohamad Nabi Bux yang sebelum ini mendakwa dirinya sebagai ahli Pas, didapati sebenarnya adalah ahli UMNO dalam Bahagian Gombak. Bagaimanapun Mohamad Nabi mempertahankan dirinya sebagai ahli Pas sambil berkata wang deposit pencalonannya juga disumbangkan oleh tiga ahli Pas.
Mungkinkah Mohamad Nabi Bux merupakan calon mesra BN itu? Atau ianya adalah Huan Cheng Guan daripada PCM itu? Atau barangkali Abu Backer?
Oleh kerana Najib sudah menyatakan dengan penuh yakin bahawa BN bakal memberi sokongan kepada calon Bebas yang mesra BN dan kenyataan itu pula dibuat di hari ulangtahun kelahiran UMNO yang ke-68 semalam, beliau tentulah perlu membuktikan kata-katanya menjadi kenyaaan.
Sementara kita menunggu siapakah calon Bebas yang mesra BN itu akan diumumkan, semoganya “kuda larian” yang bakal dipilih benar-benar mempunyai tenaga dan mampu berlari dengan penuh meyakinkan. Dengan kemenangan DAP dalam pilihanraya lalu melalui majoriti 41,778 undi, secara logiknya tidak mungkin mana-mana “kuda larian” daripada tiga calon Bebas itu mampu menyaingi kuda yang yang dipilih oleh DAP iaitu Ramkarpal.
Janganlah nanti, kuda yang dipilih itu lebih teruk prestasinya dan majoriti undi kemenangan DAP pula lebih meningkat lagi. Jika itu yang berlaku, sudah tentulah Najib sebagai “tauke kuda” juga perlu memikirkan tentang keupayaan dirinya sama. (SH 12/05/2014)

0

0

votes
Article Rating
Kongsikan artikel ini


Terengganu Sah Tumbang, Ahmad Said Benar-Benar Jadi Robin Hood

 Hanya kira-kira dua jam setelah Ahmad Razif mengangkat sumpah sebagai Menteri Besar Terengganu, bekas Menteri Besar, Ahmad Said mengumumkan keluar daripada UMNO dan mengisytiharkan dirinya ssbagai ADUN Bebas. Bersama beliau berbuat demikian ialah seorang lagi iaitu ADUN Ajil, Ghazali Taib yang difahamkan mempunyai pertalian keluarga dengannya.
Pengumuman itu dibuatnya dengan menghantar kenyataan akhbar kepada sebuah agensi berita tempatan, malam tadi iaitu kira-kira dua jam setelah Ahmad Razif mengangkat sumpah.
Dengan perkembangan ini, kedudukan kerusi di Terengganu akan menjadi 15-15 antara BN dengan PR, mankala Bebas mempunyai dua kerusi.
Secara logiknya, dengan pengisytiharan Ahmad Said dan Ghazali Taib itu, DUN Terengganu sudah pun tergantung serta Ahmad Razif dicatat dakam sejarah sebagai Menteri Besar hanya dalam tempoh dua jam sahaja.
Dalam keadaan ini, BN tidak mempunyai pilihan lain selain membubarkan DUN bagi membolehkan pilihanraya negeri diadakan.
Tetapi jika Ahmad Said dan Ghazali Taib mengisytiharkan dirinya sebagai ADUN Bebas yang mesra PR, seorang ADUN daripada PR boleh diangkat sebagai Menteri Besar Terengganu yang baru sebagaimana yang pernah berlaku di Perak pada 2009 dahulu.
Namun demikian jika benar seperti kata Ahmad Said bahawa ada beberapa ADUN lagi akan mengambil tindakan yang sama sepertinya, maka secara automatik kerajaan negeri BN akan tumbang dan PR akan mengambil alih pentadbiran.
Tetapi dalam perkembangan terbaru pagi ini di mana seorang lagi ADUN keluar UMNO iaitu Roslee Daud dari Bukit Besi, maka sahlah BN hanya mempunyai 14 ADUN dah sudah kekurangan majoriti berbanding PR 15 dan Bebas 3 kerusi.
Kemungkinan ramai lagi ADUN mengikut jejak Ahmad Said sudah dijangkakan berikutan dalam pertemuan Setiausaha Agung UMNO dengan ADUN-ADUN Terengganu semalam, daripada 17 ADUN BN, hanya 9 orang saja yang hadir manakala selebihnya dipercayai memprotes dan tidak setuju dengan pengguguran Ahmad Said.
Walaupun sejarah di Perak memperlihatkan UMNO dan BN takut untuk menghadapi pilihanraya semula, tetapi apa yang berlaku di Terengganu ini pastilah membuatkan Najib mengarahkan Ahmad Razif segera membubarkan DUN sebelum kemelut politik yang lebih kronik dan tidak terkawal berlaku di negeri itu.
Sudah tentulah Najib lebih rela diadakan pilihanraya negeri semula daripada menyerahkan kejatuhan negeri Terengganu kepada PR yang tentunya lebih menjejaskan imejnya.
Isu pertukaran jawatan Menteri Besar di beberapa negeri sudah pun menjadi perbualan sejak beberapa minggu lalu dengan Najib dikatakan ingin melakukan pertukaran di Terengganu, Pahang, Negeri Sembilan dan juga Perak. Alasan pertukaran ialah untuk menyuntik semangat dan tenaga baru menghadapi pilihanraya ke 14 akan datang yang dipercayai lebih mencabar lagi.
Ahmad Said, walaupun dikenali dengan imej kasar dan kadangkala seperti “samseng” terutama ketika berhadapan dengan parti lawan, tetapi keberaniannya juga banyak yang boleh dipuji. Ketika banjir di Terengganu hujung tahun lalu dan semua kenderaan tersekat untuk beberapa jam, beliau telah bertindak ala Robin Hood dengan membuka pintu sebuah van roti dan mengagih-agihnya kepada semua yang sedang kelaparan ketika itu.
Di ketika yang lain, beliau juga membenarkan keretanya digunakan untuk membawa mangsa kemalangan jalanraya yang cedera parah untuk di bawa ke hospital tanpa menghiraukan kenderaannya menjadi kotor, dipenuhi kesan darah atau sebagainya. Tidak mungkin ada pemimpin lain yang sebaik itu jika bertemu dengan kemalangan jalanraya.
Dalam isu bolasepak yang melibatkan insiden pukul-memukul dalam terowong di Stadium Larkin, Ahmad Said menunjukkan keberaniannya dengan mengecam FAM yang bertindak tidak adil dan berat sebelah semata-mata kerana ianya melibatkan golongan istana. Beliau juga mencabar pemimpin FAM yang pro kepada istana agar meletakkan jawatan jika tidak berani bersikap adil.
Dengan mengisytiharkan keluar UMNO dan menjadi ADUN Bebas, Ahmad Said telah sekali lagi membuktikan keberanian dan jiwa Robin Hood yang ada dalam dirinya. Beliau tidak akan membenarkan dirinya diperlekeh. Walaupun beliau meminta pertukarannya ditangguhkan untuk membolehkan kenduri kahwin anaknya pada 17 Mei tetapi tidak dilayan oleh Najib sebagai punca alasannya mengisytiharkan keluar UMNO dan menjadi ADUN Bebas, Ahmad Said jelas seorang yang berjiwa merdeka.
Para pemerhati UMNO menyifatkan tindakan beliau itu wajar kerana selepas ini pun masa depan politiknya akan berakhir begitu saja. Beliau hanya menjadi ADUN biasa dan seterusnya akan tidak akan dipilih semula dalam pilihanraya akan datang.
Selepas Ahmad Said digugurkan semalam dan penggantinya Ahmad Razif mengangkat sumpah malam tadi, sepatutnya proses pertukaran seterusnya ialah di Pahang, Negeri Sembilan dan Perak. Tetapi dengan kemelut baru yang berlaku di Terengganu ini, pastilah pertukaran Menteri Besar di negeri-negeri lain itu bakal terencat bagi mengelakkan gelora politik yang lebih parah lagi.
Sama ada pilihanraya negeri Terengganu akan diadakan atau kepimpinan bertukar tangan daripada BN kepada PR, gelora politik yang dicetuskan melalui tindakan Ahmad Said ini akan membuatkan tiada pertukaran Menteri Besar di negeri-negeri yang dirancangkan Najib sebelum ini.
Ahmad Said nampaknya sekali lagi menjadi Robin Hood, dengan keberaniannya kali ini menyelamatkan kedudukan rakan-rakannya di negeri-negeri lain pula. (SH 13/05/2014)

0

0

votes
Article Rating
Kongsikan artikel ini


Najib Mesti Jadi ‘Jantan’ Untuk Selesai Krisis Di Terengganu

 Walaupun ADUN Bukit Besi, Roslee Daud sudah membuat pusingan U dengan kembali kepada UMNO, hanya setelah beberapa jam mengumumkan keluar daripada parti itu dan mengisytiharkan dirinya sebagai wakil rakyat Bebas, kedudukan kerajaan negeri masih lagi tidak stabil dan kekal terumbang-ambing.
Dengan Ahmad Said dan Ghazali Taib sehingga ini kekal sebagai ADUN Bebas, komposisi dalam DUN Terengganu sekarang ialah BN 15, PR 15 dan Bebas 2.
Sehingga ini penasihat undang-undang UMNO, penasihat kerajaan negeri dan Menteri Besar baru Terengganu, Ahmad Razif sendiri seolah-olah ingin kerajaan negeri terus berjalan seperti biasa dengan menggunakan kelebihan satu lagi undi daripada Speaker.
Melalui “undi betina” daripada Speaker yang bukan merupakan ADUN itu, UMNO dan BN beranggapan dan berkhayal kedudukan dalam DUN Terengganu sebenarnya kalah 16-15-2 dan seolah-olah selamat.
Tetapi logiknya, kedudukan itu pun masih tidak selamat bagi BN. Apa kata jika tiba-tiba Ahmad Said dan Ghazali Taib memihak kepada PR?
Sebagai ADUN Bebas, Ahmad Said yang sudah terluka hatinya dengan Najib, manakala Ghazali Taib pula mempunyai pertalian saudara dengannya, bila-bila masa saja boleh melakukan tindakan yang diluar jangkaan.
Mereka mungkin menolak untuk memberi sokongan terhadap sebarang pindaan akta atau undang-undang oleh kerajaan negeri. Kedua mereka juga boleh bersikap “gila” dengan menolak untuk meluluskan perbelanjaan yang memerlukan kelulusan DUN. Bahkan jika PR yang mempunyai 15 undi mahu membawa usul menukar Speaker dan membawa undi tidak percaya kepada Menteri Besar baru, bagaimana jika kedua-dua mereka memihak kepada usul tersebut?
Meskipun Pas sehingga ini menolak sebarang usaha untuk membawa Ahmad Said dan Ghazali Taib memihak kepada mereka, tetapi haruslah diingat bahawa bekas Menteri Besar itu sudah terluka dan berdarah hatinya. Apa-apa saja tindakan yang boleh memuaskan hati dan melunaskan dendamnya, tidak mustahil menjadi pilihannya.
Lagi pula, alang-alang sudah berani mengisytiharkan keluar daripada UMNO dan menjadi ADUN Bebas tiada ruginya jika beliau mengambil beberapa langkah lain sebagai membalas dendam dan ingin memberi pengajaran kepada Najib yang seolah-olah tidak bertimbang rasa untuk menangguhkan pertukarannya sehingga majlis perkahwinan anaknya selesai pada 17 Mei ini.
Dengan pengetahuan umum bahawa Najib juga mengadakan majlis pertunangan anaknya di Seri Perdana, tindakan Perdana Menteri enggan menangguhkan penggugurannya sehingga perkahwinan anaknya itu tentulah begitu mengecewakan dan seolah-olah Najib ingin bersikap tegas dengan tidak membenarkan majlis itu diadakan di kediaman rasmi Menteri Besar. Dalam masa yang sama, Najib juga bagaikan merenggut kemeriahan majlis perkahwinan anaknya itu.
Dalam keadaan ini, bagaimana Najib dan UMNO mahu menguruskan kedudukan dua ADUN Bebas ini adalah merupakan suatu persoalan yang rumit, lebih-lebih lagi tempoh pilihanraya umum seterusnya masih panjang lagi.
Sebagai parti yang berkuasa dan mempunyai banyak sumber, UMNO mungkin boleh memujuk dan menjinakkan kedua-dua mereka itu. Tetapi sebagai bekas Menteri Besar, kos memujuk dan menjinakkan Ahmad Said tentulah juga tinggi. Lagi pula berbaloikah ianya dilakukan?
Apa sebenarnya pilihan yang terbaik bagi Najib?
Apa yang berlaku di Terengganu ini hampir sama dengan apa yang belaku di Perak pada 2009 dahulu. Bezanya cumalah kerajaan negeri tidak bertukar tangan kerana Ahmad Said dan Ghazali tidak mengisytiharkan kedudukannya sebagai wakil Bebas yang menyokong PR. Maknanya, untuk kerajaan negeri bertukar daripada BN kepada PR hanyalah memerlukan pengisytiharan itu saja.
Walaupun ada yang berhujah bahawa Ahmad Said tidak mungkin memihak kepada PR dan Pas kecualilah jika beliau dijadikan Menteri Besar semula dan ia juga sesuatu yang amat sukar diterima oleh Pas, tetapi untuk kedua-dua pihak ini bekerjasama dan saling bantu-membantu dalam perkara yang lain, tentulah bukan mustahil.
Jalan selamat bagi UMNO untuk mengelakkan ketidakstabilan dan ketidaktentuan di Terengganu hanyalah dengan segera mengadakan pilihanraya negeri. Biarlah rakyat yang akan menentukan sama ada mereka mahukan kerajaan BN atau PR yang memerintah negeri itu.
Jika ketika krisis di Perak dulu yang turut diketuai oleh Najib yang diarahkan oleh Pak Lah mengetuainya, proses mengadakan pilihanraya negeri semula begitu ditolak sehingga menggunakan proses mahkamah kerana bimbangkan keputusan yang lebih buruk, kini sebagai Perdana Menteri, Najib perlulah menunjukkan kejantanannya yang sebenar.
Selagi tidak diserahkan semula mandat kepada rakyat untuk membuat pilihan, pelbagai perkara yang diluar jangkaan boleh berlaku bila-bila masa saja. Oleh itu, lebih baiklah diadakan pilihanraya negeri semula dan menerima apa saja keputusan yang dibuat oleh rakyat.
Jika BN terus dipilih oleh rakyat, ia akan membuktikan wibawa Najib dan UMNO dan tidak boleh dipertikaikan lagi. Jika ditakdirkan BN kalah pula, sekurang-kurangnya Najib dapat membuktikan kejantanannya dan kalah pula secara jantan.
Namun yang pentingnya, dengan mengadakan pilihanraya negeri, gangguan daripada pengaruh Ahmad Said yang sudah menjadi “hantu raya tak bertuan” dapat dilenyapkan. Ia lebih memberi kebaikan untuk menghadapi pilihanraya umum akan datang.(SH 14/05/2014)

0

0

votes
Article Rating
Kongsikan artikel ini


Selepas Ahmad Said Dijinakkan, Lebih Mudah Najib Tukar MB Yang Lain

 Drama politik di Terengganu yang pada awalnya dijangka akan menjadi sebuah telenovela panjang yang ada babak menangis, ketawa, merajuk, gembira, dendam dan sebagainya, akhirnya hanyalah menjadi sebuah cerita pendek yang paling tidak menarik. Ahmad Said yang pada mulanya dianggap bengkeng, gedebe dan ala-ala samseng, terkulai hanya tidak sampai 48 jam selepas mengisytiharkan keluar UMNO dan menjadi ADUN Bebas.
Jika menurut apa yang dilaporkan oleh Free Malaysia Today, pantasnya beliau membuat “air turn back” adalah disebabkan adanya kes SPRM yang melibatkan dirinya serta usahanya menghantar wakil menemui Pas bagi membentuk kerajaan campuran tidak mendapat sambutan yang sewajarnya daripada parti Islam itu.
Menyedari kerajaan canpuran tidak mungkin menjadi kenyataan, malah jika terus membiarkan kemarahan terhadap Najib menguasai dirinya boleh juga menyebabkan dirinya keseorangan dan mungkin juga berhadapan dengan proses undang-undang, pilihan yang ada hanyalah kembali kepada UMNO dan meminta maaf kepada Perdana Menteri.
Walaupun kehilangan jawatan dan diaibkan kerana kenduri kahwin anaknya pada hujung minggu ini beliau tidak lagi bergelar YAB Menteri Besar, tetapi dalam sidang akhbarnya petang semalam ketika mengumumkan penarikan balik surat keluar UMNO dan kekal sebagai ADUN BN, Ahmad Said masih lagi kelihatan ceria dan senyum.
Dalam hatinya mungkin berkata, beliau hanyalah kehilangan jawatan tetapi masih lagi ada kehidupan bebas yang tidak perlu berhadapan dengan proses undang-undang atau turun naik mahkamah selepas ini.
Jika kena gaya dan bodeknya pula, mungkin Najib juga bermurah hati memberikan jawatan yang lain seperti bekas Menteri Besar Johor, Ghani Othman yang dijadikan Pengerusi Sime Darby dan bekas Ketua Menteri Melaka, Ali Rustam sebagai Pengerusi PUNB.
Sebelum pengguguran beliau menjadi isu, turut dikatkan sama ialah pertukaran beberapa pemimpin negeri lain seperti Pahang, Negeri Sembilan dan Perak. Najib dikhabarkan ingin menukar Menteri Besar di negeri-negeri tersebut bagi memberi nafas baru untuk menghadapi pilihanraya umum akan datang.
Menteri Besar Pahang, Adnan Yaakob yang sudah berusia dan lama memimpin negeri itu dikatakan bakal digantikan dengan Sharkar Shamsuddin yang kini menjadi Exco kerajaan negeri dan ahli MT UMNO. Pertukaran Adnan dengan Sharkar yang lebih muda dipercayai dapat membuahkan penerimaan rakyat yang lebih baik dan menyuntik semangat baru menjelang PRU 14 nanti.
Di Perak pula, Zambry ingin ditukarkan kerana prestasi BN negeri tidak banyak meningkat dalam pilihanraya umum lalu. Dari segi pencapaian jumlah kerusi dalam pilihanraya lalu, Zambry lebih kurang saja dengan Ahmad Said.
Untuk mengelakkan keputusan lebih buruk dalam pilihanraya akan datang, Zambry perlu ditukarkan dengan calon lain yang tidak banyak isu yang boleh menggugat sokongan rakyat kepada UMNO dan BN.
Di Negeri Sembilan, sama seperti di Pahang, Mohamad Hassan juga agak lama menjadi Menteri Besar dan sudah sampai masanya menyuntik semangat baru. Walaupun pencapaian Mohamad Hassan pada pilihanraya 2013 adalah lebih baik berbanding 2008 tetapi penasihat-penasihat di Putrajaya dikatakan percaya keputusan lebih baik mampu diperolehi jika ada perubahan di tampuk kepimpinan negeri itu.
Dengan menggugurkan Ahmad Said dan kemudian dapat menjinakkannya, walaupun pada awalnya cuba berdegil dan berdikap gedebe, Najib kini tentulah dapat menatik nafas lega untuk melakukan perubahan yang seterusnya. Berbanding jika Ahmad Said dan konco-konconya daripada kalangan beberapa ADUN terus dapat bertahan dan berada di luar UMNO serta menjadikan suasaha politik negeri itu terus tidak menentu, ia mungkin mengganggu atau melambatkan proses pertukaran di negeri-negeri yang lain.
Tetapi dengan rajuk, marah, gedebe dan samseng Ahmad Said telah dapat dikerak-nasikan hanya tidak sampai 48 jam, tiada apa yang dibimbangi oleh Najib.
Sambil membayangkan Adnan Yaakob, Zambry dan Mohamad Hassan bukanlah seorang gedebe, keras kepala dan lebih mudah akur saja jika diarahkan berhenti, hasrat Najib mahu mewujudkan beberapa kerajaan negeri yang “benar-benar putih bersih” serta tiada cacat cela di pandangan rakyat pastilah menjadi lebih mudah selepas ini.
Dalam pada itu itu, sebagai langkah berjaga-jaga atau pelan B, Najib juga mungkin sudah mulai mengumpul fail-fail SPRM mengenai pemimpin yang mahu digugurkannya itu supaya apa yang berlaku di Terengganu yang jelas mencemar dan menunjukkan kelemahannya, tidak berulang lagi. (SH 15/05/2014)

0

0

votes
Article Rating
Kongsikan artikel ini


Adakah Najib Sudah Jadi Tertutup Dan Berjiwa Kecil Sekarang Ini?

 Dilaporkan hari ini bahawa Najib dan UMNO sudah menghantar notis saman kepada portal berita Malaysiakini ekoran penyiaran dua artikel yang mengumpulkan pandangan pembaca dalam isu krisis pertukaran Menteri Besar Terengganu, baru-baru ini.
Dalam notis saman itu, Najib dan UMNO menuntut permohonan maaf tidak bersyarat daripada Malaysiakini dalam tempoh 48 jam, penarikan balik artikel berkenaan dan menyediakan akujanji tidak lagi menyiarkan bentuk artikel yang seumpamanya di masa akan datang.
Notis saman itu juga menyebut bahawa segala tuduhan yang dibuat oleh pengguna portal Malaysiakini adalah tidak berasas, tanpa sebarang bukti yang kukuh dan adalah amat serius dengan niat jahat untuk memburuk dan menjejaskan imej Najib serta UMNO.
Ancaman saman ini dilakukan hanyalah kerana penyiaran artikel yang mengumpul pandangan pembaca berhubung kemelut politik Terengganu baru-baru ini di mana berikutan pengguguran Ahmad Said telah menyebabkan beliau dan dua ADUN yang lain bertindak keluar UMNO dah mengisytiharkan diri sebagai wakil Bebas. Bagaimanapun ketiga-tiga mereka kemudiannya kembali menyertai UMNO.
Diulang sekali lagi – ancaman saman ini hanyalah kerana penyiaran artikel yang mengumpul pandangan pembaca berhubung kemelut politik di Terengganu, baru-baru ini.
Ia bukanlah pandangan Malaysiakini secara langsung dan apakah rakyat sudah tidak boleh berkata sesuatu tentang pemimmpin sebuah kerajaan?
Apa sudah jadi dengan Najib sekarang ini? Adakah beliau sudah berjiwa kecil dan tidak lagi terbuka sedangkan sebelum ini menjanjikan macam-macam perkara tentang keterbukaan dan hak asasi?
Mana pula slogan kerajaan yang berbunyi “Kami Mendengar” dan “Era kerajaan mengetahui segala-galanya telah berakhir”? Apakah slogan itu hanya dilaungkan sebelum pilihanraya saja dan sudah dibakulsampahkan sekarang ini?
Secara umumnya, tindakan Najib mengemukakan notis saman hanya kerana Malaysiakini bersikap terbuka menyiarkan pandangan rakyat tentang sesuatu isu adalah langkah terbalik dan bertentangan dengan apa yang dijanjikannya selama ini.
Beliau sepatutnya bersyukur kerana Malaysiakini menyediakan ruang untuk rakyat meluahkan pandangan dan perasaan secara terbuka, sekurang-kurangnya beliau tahu apa yang sedang berlaku di peringkat bawahan. Sudah tentulah pandangan yang jujur dan berani itu tidak terdat dalam media milik UMNO seperti Utusan, Berita Harian atau TV3.
Dengan adanya pandangan yang terbuka dan jujur ini, walaupun kadangkala pedih dan menyakitkan, Najib seharusnya tahu itulah sebenarnya perasaan sebahagian rakyat dan dan tentulah jauh lebih baik daripada pandangan yang semata-mata berbentuk pujian, sanjungan dan bodek sahaja.
Najib sepatutnya menerima dengan terbuka dan bijaksana segala kritikan atau pandangan kritis mengenai diri atau kepimpinannya dan menggunakan peluang di media yang sama untuk menjelaskan kedudukan perkara yang sebenarnya. Untuk lebih meyakinkan rakyat juga, Najib boleh menggunakan media kerajaan dan UMNO seperti Utusan, Berita Harian dan TV3 untuk menjawab segala luahan perasaan rakyat terhadapnya.
Kenapakah notis saman yang menjadi pilihan dan bukannya menjawab balik semua yang diperkatakan itu?
Sebagai Perdana Menteri, selain mempunyai media kerajaaan dan portal berita yang diwujudkan untuk memberi liputan lebih meluas mengenainya, Najib juga mempunyai bilangan pegawai dan penasihat media yang berbelas-belas orang jumlahnya. Di manakah mereka ini dalam memainkan peranan menjawab segala isu yang dibangkitkan oleh rakyat?
Dalam masa yang sama, tidakkah dengan mengancam tindakan saman hanya memberi gambaran bahawa Najib tidak mempunyai keupayaan untuk menjawab lantaran apa yang dibangkitkan atau diluahkan pembaca Malaysiakini itu sesuatu yang benar dan betul?
Dalam era teknologi maklumat dan media sosial yang begitu berkembang dan menjadi kegilaan sekarang, sebagai Perdana Menteri, menghantar notis saman kepada sebuah portal berita bebas semata-mata kerana menyiarkan pendangan pembaca, bukanlah tindakan yang tepat dan bernas. Ia lebih mengecilkan kredebiliti dan wibawa Najib sebagai pemimpin kerajaan. Ini kerana beliau sebenarnya mempunyai ruang dah medan menjawab yang lebih luas dan terbuka.
Membuat ancaman saman dan cuba bersikap tertutup, dalam masa yang sama akan membesarkan lagi jumlah penolaknya di peti undi dalam pilihanraya akan datang. Dunia sekarang adalah dunia terbukadan rakyat lebih mengiktiraf pemimpin yang benar-benar terbuka dan berjiwa besar. (SH 16/05/2014)

0

0

votes
Article Rating
Kongsikan artikel ini


Keberanian DAP Yang Tiada Pada BN

 Siapa calon daripada BN dan PR yang bakal bertanding dalam pilihanraya kecil Parlimen Teluk Intan, 31 Mei depan sudah pun diketahui. DAP yang mewakili PR telah pun memutuskan untuk meletakkan seorang yang masih muda, Dyana Sofya yang baru berusia 27 sebagai calonnya manakala BN yang diwakili Gerakan pula mengekalkan calonnya yang kecundang dalam pilihanraya umum lalu, Mah Siew Keong sebagai pilihannya.
Dalam pilihanraya umum lalu, calon DAP Seah Leong Peng telah menewaskan Mah Siew Keong dan seorang lagi calon Bebas dengan majoriti 7,313 undi. Dengan masing-masing sudah mengumumkan calonnya, pilihanraya kecil ini bukan saja menjanjikan persaingan sengit, lebih penting daripada itu beberapa elemen menarik juga terserlah dalam pilihanraya ini.
Keputusan DAP menukar calonnnya daripada bangsa Cina kepada Melayu dalam pilihanraya kecil ini jelas suatu keberanian yang mengkagumkan. Apa pun hujah yang cuba digunakan untuk memperlekehkan keputusan DAP itu, ia bukan saja untuk membuktikan kepelbagaian kaum dalam parti itu, tetapi juga merupakah suatu transformasi yang jauh lebih bererti daripada kata-kata.
Berbanding BN yang sudah banyak kali mengeluarkan cadangan mahu menukar kebiasaan meletakkan calon daripada parti yang sama berdasarkan keperluan sesuatu kawasan itu, malangnya ia tidak pernah dipraktikkan. Jika calon MCA meninggal, orang daripada parti yang sama juga akan dikekalkan. Begitu juga jika terjadi kepada UMNO, Gerakan atau MIC.
Malah jika yang meninggal atau meletakkan jawatan itu Melayu, maka Melayu juga gantilah. Jika Cina atau India pula yang pergi, yang mengganti juga kaum yang sama.
Laungan dan cadangan untuk melakukan perubahan tidak pernah menjadi kenyataan kerana BN tidak punya keberanian untuk berbuat demikian. Walaupun banyak desakan akar umbi menuntut perubahan itu, BN lebih selesa terkongkong dalam kepompong yang memenjarakan mereka dengan tradisi lama.
Ini jelas berbeza dengan PR. Dalam waktu terdekat ini, sudah dua kali mereka melakukan perubahan dan menunjukkan batasan kaum bukanlah persoalan dalam memupuk keharmonian dan kesatuan serta mencipta kemenangan. Dalam pilihanraya kecil DUN Kajang bulan lalu, apabila Lee Chin Cheh meletakkan jawatan, calon yang menggantikan tempatnya ialah Melayu iaitu Dr Wan Azizah yang mengambil alih tempat Anwar Ibrahim kerana adanya halangan undang-undang untuk bertanding.
Namun, PR masih mampu mengekalkan kemenangan cemerlangnya.
Dalam pilihanraya kecil Teluk Intan, giliran DAP pula melakukan pembaharuan dan transformasi. Walaupun sejak dua penggal lalu, DAP meletakkan bangsa Cina di kawasan itu, namun kali ini parti itu menunjukkan keberaniannya dengan meletakkan calon Melayu pula.
Dengan komposisi pengundi Cina 42 peratus, Cina 38 peratus dan India 19 peratus serta kemenangan dalam pilihanraya lalu hanya dengan majoriti 7,313 undi serta cabaran yang bakal dihadapi pula ialah calon daripada parti kerajaan yang tentunya banyak jentera dan peruntukan kewangan bakal diturunkan, keberanian DAP ini seharusnya diberikan pujian dalam konteks memupuk perpaduan dan keharmonian.
Bilakah BN ada keberanian seperti ini?
Selain itu, keberanian DAP juga terserlah apabila memlilih Dyana Sofya yang hanya berusia 27 tahun sebagai calonnya. Berbanding calon Gerakan yang sudah berusia 53 tahun, pemilihan seorang anak muda ini sekali lagi mempamerkan keberanian DAP yang menunjukkan mereka sebuah parti yang memandang ke hadapan.
Di manakah tempatnya seorang anak muda berusia 27 jika di dalam UMNO atau parti-parti komponen BN yang lain? Mungkin hanya menampal poster dan menjalankan kerja-kerja tidak penting saja.
Sementara para pemimppin UMNO, BN dan kerajaan menyedari nipisnya sokongan pengundi muda kepada mereka serta menyedari hampir separuh daripada pengundi dalam pilihanraya akan datang adalah golongan muda serta 3.5 juta adalah pengundi yang pertama kali menunaikan tanggungjawab, malangnya majoriti calon BN yang ada sudah menginjak senja.
Kecuali Khairy Jamaluddin, Razali Ibrahim dan beberapa kerat yang lain, majoriti wakil rakyat dalam BN adalah golongan berusia dan sudah senja tetapi masih mahu mendakap kuasa.
Berbanding dengan PR pula, kecuali beberapa kerat seperti Anwar Ibrahim, Lim Kit Siang dan Haji Hadi Awang, majoriti yang selebihnya adalah golongan muda dan masih belia.
Lantaran itu, tidak hairanlah jika pengundi muda lebih tertarik kepada PR berbanding BN.
Jika sebelum ini PR sudah ada Rafizi Ramli, Nurul Izzah serta beberapa yang lain sebagai ikon golongan muda, penampilan Dyana Sofya menambahkan bilangan dan cengkaman mereka kepada golongan tersebut. Tetapi siapa ikon golongan muda yang ada dalam BN?
Pilihanraya kecil Teluk Intan dan keberanian DAP menonjolkan Dyana Sofya, semoganya memberi banyak kesedaran kepada UMNO dan BN jika ingin terus berkuasa lagi. (SH 17/05/2014)

0

0

votes
Article Rating
Kongsikan artikel ini


Lebih Baik Shahrizat Tidak Turun Ke Teluk Intan

 Keceluparan Ketua Wanita UMNO, Shahrizat Jalil menyerang calon muda DAP bagi pilihanraya kecil Teluk Intan, Dyana Sofya dengan melabelkannya sebagai boneka yang diperalatkan oleh DAP, bukan saja mengundang serangan balas daripada parti itu tetapi cara kempen ala 70an itu juga membuatkan kelompok UMNO sendiri rasa tidak selesa dengannya.
Sementara Lim Guan Eng menyifatkan kenyataan Shahrizat itu sebagai taktik kotor untuk mematahkan semangat golongan muda untuk berkecimpung lebih aktif dalam politik, Dyana Sofya pula mengatakan kemenangannya nanti akan menjadikan beliau wanita paling muda menjadi Ahli Parlimen yang mana keadaan itu tidak mungkin berlaku jika menyertai UMNO.
Sambil itu, beliau juga menyifatkan kenyataan Shahrizat itu menunjukkan kegagalannya melonjakkan golongan wanita kepada kedudukan yang sewajarnya dalam politik negara ini serta meminta belajar dari ibunya yang juga merupakan aktivis Wanita UMNO tetapi merestui dan sentiasa menyokongnya.
Dalam kelompok UMNO pula, tidak kurang yang meluat dengan kenyataan Shahrizat itu berikutan beliau bukan saja terpalit dengan isu lembu NFC yang membuatkannya tidak relevan lagi, tetapi juga kerana cara serangan itu seolah-olah tidak menunjukkan kematangannya dalam politik.
Di laman sosial begitu banyak kecaman dan sindiran dilemparkan terhadapnya oleh kelompok UMNO sendiri yang menyifatkan Shahrizat sepatutnya memfokuskan untuk menarik pengundi Melayu Teluk Intan menyokong calon BN, Mah Siew Keong dan bukannya menyentuh isu berkaitan peribadi calon DAP itu.
Kedudukan Dyana Sofya dalam DAP tidak seharusnya dipertikaikan lagi kerana beliau sudah lama menyertai parti itu dan juga ini bukanlah kali pertama calon Melayu dipertaruhkan sebagai calon. Dalam pilihanraya lalu, ada dua calon Melayu diketengahkan iaitu Arif Sabri Abdul Aziz di Raub dan Zairil Khir Johari di Bukit Bendera.
Apa yang berbeza hanyalah keberanian DAP mengenengahkan seorang yang baru berusia 27 tahun sebagai calon sedangkan ia begitu asing bagi UMNO dan BN. Keberanian DAP juga ialah kerana menukar calon Teluk Intan daripada Cina kepada Melayu.
Atas semua petunjuk itu, perletakan calon Melayu tidak seharusnya dianggap sebagai boneka oleh Shahrizat.
Shahrizat juga diminta melihat ke dalam struktur Wanita UMNO sendiri iaitu berapa ramaikah golongan muda yang berpotensi daripada Puteri UMNO diterima dengan baik menyertai pergerakan itu dan diberi peluang sebagai calon dalam pilihanraya umum lalu.
Lebih itu, Shahrizat yang sudah berusia senja dan terpalit pula dengan isu lembu NFC tetapi tetap mahu bergayut dengan kuasa sebagai Ketua Wanita UMNO meskipun menyedari kecaman terhadapnya datang dari setiap penjuru, adalah suatu penonjolan sikap yang jelas menghalang bakat-bakat baru daripada terus tumbuh dan bercambah.
Jika beliau mempunyai kesedaran terhadap pentingnya memberi peluang dan ruang kepada bakat-bakat baru, Shahrizat tentulah tidak berlengah untuk mengundurkan diri dan memilih baki usia yang tinggal untuk bersama keluarga dan anak cucunya saja.
Menyedari calon BN di Teluk Intan sudah berusia dah kitar semula pula, Shahrizat sepatutnya berbangga dan cuba mengaplikasikannya ke dalam Wanita UMNO yang sedang dipimpinnya, dan bukan menyerang perkembangan yang sihat itu. Kalau pun mahu berkempen, beliau sepatutnya menumpukan kepada isu tempatan Teluk Intan yang mungkin asing bagi Dyana Sofya serta serangan kepada ideologi parti DAP itu.
Adalah amat malang jika Shahrizat dan Wanita UMNO terus berkempen ala tahun 70-an seperti itu sedangkan dunia sudah banyak berubah dan cara berfikir generasi sekarang juga tidak lagi seperti dulu. Jika Shahrizat terus dengan stail dan gaya lamanya berkempen di Teluk Intan ini sedangkan PR dan DAP sedang menawarkan perubahan dan pembaharuan, nescaya pilihanraya kecil ini tidak menjanjikan kemenangan kepada BN.
Wanita UMNO sebagai golongan ibu bukan saja harus menonjolkan sikap lebih matang, malah dengan penonjolan calon muda oleh DAP itu, inilah masanya untuk mereka dan lain-lain parti komponen BN segera menggembleng tenaga muda daripada Pemuda dan Puteri untuk memainkan peranan lebih aktif dalam gerak kerja pilihanraya ini.
Masih belum terlambat untuk menonjolkan bahawa UMNO dan BN tidak kekurangan tenaga muda daripada kalangan Pemuda dan Puteri walaupun mungkin ada sindiran kedengaran bahawa calon BN di Teluk Intan itu bukan lagi muda dan kitar semula pula.
Kecuali jika Shahrizat sedia mendiamkan sedikit mulutnya daripada banyak berbicara yang bukan-bukan atau yang terkeluar daripada konteks menambahkan undi, dengan isu peribadi yang banyak memaliti dirinya serta gaya fikirnya yang masih tidak berubah, sebenarnya jauh lebih baik jika beliau tidak turun berkempen ke Teluk Intan nanti.
Tanpa karut-marut yang keluar daripada mulutnya, BN mungkin mempunyai sedikit peluang untuk memenangi pilihanraya kecil ini berbanding jika beliau terus membebel dan menonjolkan dirinya yang semakin tidak digemari itu, kekalahan menjadi lebih pasti akhirnya. (SH 19/05/2014)

0

0

votes
Article Rating
Kongsikan artikel ini


Urusan Membantu Deepak Rupanya Dilakukan Di Pejabat Menteri, Tapi Kenapa Najib Masih Diam?

 Nama usahawan karpet, Deepak Jaikishan yang sebelum ini meriah mendedahkan pelbagai perkara mengenai kecurangan, salah laku serta kemewahan Perdana Menteri, Najib Razak dan isterinya, Rosmah Mansor, tiba-tiba muncul dan diperkatakan semula dalam isu keengganan Menteri Perdagangan Dalam Negeri, Koperasi dan Kepenggunaan, Hasan Malek menandatangani sambungan khidmat Pengerusi Bank Rakyat, Sabbaruddin Chik.
Hassan, menteri yang yang dikaitkan dengan “cap ayam” dan dianggap paling tidak berkualiti dalam kabinet Najib berikutan beberapa reaksinya mengenai harga ayam, kenaikan harga barang dan tahap pengguna yang dianggapnya berpuas hati dengan kerajaan berikutan tidak banyak keluhan yang diterima oleh kementerian sedangkan luahan kemarahan rakyat begitu jelas di laman sosial Facebook dan Twitter, didapati enggan menyambung kontrak perkhidmatan Sabbaruddin yang berakhir 8 Mei lalu kerana tidak mahu menuruti kemahuannya.
Tindakan beliau itu berpunca daripada keengganan Lembaga Pengarah Bank Rakyat meluluskan permintaan agar suatu bentuk penyelesaian mudah diberikan kepada baki pinjaman sebuah syarikat yang dimilik oleh Deepak sebanyak lebih RM30 juta dengan tempoh bayaran selama 10 tahun melalui 120 keping “post dated” cek.
Penyelesaian itu sebenarnya sudah pun dipersetujui antara Deepak dengan beberapa individu tertentu dalam Bank Rakyat yang mengadakan perbincangan di pejabat Hasan Malek, kira-kira dua bulan sebelum itu.
Penyelesaian dan persetujuan di pejabat Hasan itu hanya diketahui oleh Sabbaruddin dan Ahli Lembaga Pengarah Bank Rakyat kemudiannya dalam sepucuk surat yang diterima memaklumkan perkara itu dan meminta Lembaga Pengarah Bank Rakyat menyetujuinya.
Bagaimanapun, atas dasar prinsip sebagai entiti perniagaan dan Bank Rakyat pula dimiliki oleh beribu-ribu koperasi daripada seluruh negara yang mengharapkan pulangan keuntungan daripada usaha yang dijalankannya, Lembaga Pengarah menolak penyelesaian yang diminta oleh Hassan itu kerana ia jelas akan membawa kerugian kepada bank.
Penolakan itu menimbulkan kemarahan yang amat sangat kepada Hasan.
Sebelum Hasan bertindak “membalas dendam” dengan enggan menandatangani penyambungan kontrak Sabbaruddin yang telah pun dipersetujui oleh Najib selaku Perdana Menteri dan juga Bank Negara, menteri itu juga pernah meluahkan kemarahannya kepada Ahli-Ahli Lembaga Pengarah Bank Rakyat dalam suatu majlis dengan berkata, “saya akan pecat kamu semua”.
Berikutan tindakan Hasan itu, Sabbaruddin terpaksa meninggalkan pejabatnya di Bank Rakyat dan sehingga ini jawatan pengerusi bank itu masih kosong lagi. Dalam masa yang sama, kelulusan penyelesaian mudah kepada Deepak juga turut dipercayai tergantung.
Apakah Hasan sedang mencari seorang pengerusi baru yang boleh mengikut telunjuknya dan membiarkan Bank Rakyat rugi asalkan bantuan kepada Deepak dapat ditunaikan?
Penglibatan Hasan sebagai seorang menteri yang didapati begitu beria-ia mahu membantu Deepak sehingga tidak mahu meluluskan sambungan kontrak Sabbaruddin bukan saja menimbulkan persoalan mengenai kemungkinan adanya unsur rasuah dan “ada yang buat duit daripadanya” tetapi juga membangkitkan pertanyaan tentang hubungan usahawan karpet itu dengan Najib dan Rosmah Mansor.
Jika Hasan seorang menteri yang senstif dan menyedari bagaimana Deepak telah memalukan Najib dan Rosmah dengan pelbagai siri dakwaan yang mengaibkan sebelum pilihanraya umum lalu, tidak mungkin beliau mahu berurusan dan bersikap baik dengan usahawan tersebut.
Persoalannya ialah apakah Deepak sudah berbaik dengan Najib dan Rosmah dan keberanian Hasan yang sebelumnya dianggap tidak berwibawa dan “cap ayam” bertindak “memecat” Sabbaruddin adalah kerana ada “big boss” di belakangnya?
Tetapi jika tiada campurtangan Najib dan Rosmah pula, apakah yang mendorong Hassan tiba-tiba menjadi seorang yang berani?
Sabbaruddin dalam suatu pertemuan dengannya, jelas kecewa dengan apa yang berlaku kepada dirinya kerana merasakan masih banyak yang boleh disumbangkan melalui idea dan pemikirannnya di Bank Rakyat itu. Sebagai bekas menteri dan kakitangan kerajaan yang banyak pengalaman dalam kepimpinan, Sabbaruddin telah membawa banyak pembaharuan sejak berkhidmat sebagai pengerusi selama tiga tahun lalu.
Antara pembaharuan yang diwujudkannya ialah menukar persekitaran di ibu pejabat Bank Rakyat daripada imej “pajak gadai lama” kepada sebuah persekitaran bank yang segar, nyaman, selesa dan ceria. Selain layanan yang lebih mesra kepada pelanggan, hidangan minuman dan kuih-muih turut disediakan kepada pelanggan untuk mengelakkan mereka rasa bosan jika terpaksa menunggu agak lama untuk berurusan dengan kaunter.
Melalui hubungannnya dengan pelbagai peringkat usahawan dan tauke besar juga, Sabbaruddin telah berjaya membawa beberapa daripada mereka memindahkan sebahagian simpanan serta tabungan ke Bank Rakyat dan ini tidak diragui lagi merupakan tambahan kepada sumber pendapatan bank tersebut.
Dalam isu antara Hassan, Sabbaruddin dan Bank Rakyat ini, walaupun pelbagai perkara boleh ditafsirkan seperti kemungkinan adanya elemen rasuah dan “ada orang buat duit daripadanya”, tetapi yang paling memalukan ialah kerana ia turut menjejaskan nama Perdana Menteri, Najib Razak.
Najib bukan saja dianggap lemah kerana gagal memastikan tandatangannya yang bersetuju khidmat Sabbaruddin disambung sepenggal lagi, bahkan dicemari atas kemungkinan sudah berbaik dengan Deepak yang kuat menghentam beliau dan isterinya sebelum ini dan penyelesaian mudah hutang dengan Bank Rakyat adalah ganjaran daripadanya.
Lantaran itu, ramai yang mula bertanya, patutlah Deepak tidak lagi bersuara sekarang ini?
Untuk membersihkan nama, imej dan membuang daripada segala sangkaan serta andaian buruk mengenainya dengan Deepak, Najib tidak ada pilihan lain melainkan memastikan agar tandatangannya yang menyetujui khidmat Sabbaruddin disambung sebelum ini dihargai oleh anggota kabinetnya sendiri dan tidak diperlekeh begitu saja.
Lebih daripada itu, dengan mengembalikan khidmat Sabbaruddin yang diketahui seorang yang jujur, berprinsip dan tidak boleh dibuat “main-main, ia juga merupakan sumbangan besar Najib kepada kejujuran dan intergriti dan tidaklah beliau juga dilihat bersubahat dengan petualang yang mahu membunuh beribu-ribu koperasi yang bernaung di bawah Bank Rakyat. (SH 20/05/2014)

0

0

votes
Article Rating
Kongsikan artikel ini


Disebabkan Yammy Dan Dyana, UMNO Pinda Perlembagaannya?

 Pilihanraya kecil Teluk Intan yang menyaksikan DAP mencalonkan Dyana Sofya, anak seorang bekas pemimpin serta masih ahli UMNO membuatkan parti itu bagaikan terkena renjatan letrik. Ramai pemimpinnya terkejut, melatah, cuba menunjuk pandai dan tidak kurang ada yang cuba berlagak “macho” seperti seorang lelaki budiman yang dahagakan perhatian.
Ada pemimpin muda yang pantas cuba menyelar calon DAP itu sebagai tidak mengenang budi UMNO dan ada pula yang memintanya mendesak MCA yang memiliki Universiti Tunku Abdul Rahman agar turut mengamalkan dasar terbuka. Hanya setelah diselar oleh orangramai bahawa UiTM adalah milik kerajaan dan bukannya milik UMNO dan dasar kerajaan pula mahu rakyat berilmu dan berpendidikan tanpa mengira parti mana yang mahu dipilih sebagai landasan perjuangan apabila tamat pengajian, pemimpin UMNO terbabit sekarang ini sudah hilang tanpa berani bersuara lagi.
Seorang timbalan menteri yang mengaitkan MCA pula, apabila diselar kembali oleh Presiden MCA sambil diberiksn fakta bahawa UTAR adalah universiti yang terbuka kepada semua kaum tetapi mengambil kira soal merit dan kecemerlangan akademik, turut terdiam entah ke mana sekarang ini.
Ketua Pemuda UMNO, Khairy Jamaluddin juga menyentuh pencalonan Dyana yang mendapat liputan meluas media dengan meminta pengundi menilai bahawa pilihanraya kecil ini bukanlah pertandingan ratu cantik dan pengalaman sepatutnya lebih diambil kira.
Bagaimanapun apabila beliau juga dilibas balik bahawa beliau juga dulunya tiada pengalaman dan markahnya lebih dinilai berdasarkan kedudukannya sebagai menantu Pak Lah yang menjadi Perdana Menteri ketika itu serta pemilihan Dyana sebagai calon adalah proses memberinya pengalaman, KJ juga nampaknya tidak berani berhujah lagi.
Ketua Wanita UMNO, Shahrizat Jalil juga memberi reaksi yang mengaitkan pemilihan Dyana hanya sebagai boneka DAP dan untuk menarik sokongan pengundi Melayu semata-mata, malangnya apabila isu lembu NFC dan kegagalan Wanita UMNO sendiri menonjolkan ramai wanita muda sebagai calonnya dijadikan peluru menembak balas, beliau nyata semakin menyerlahkan kegagalannya. Lebih dari itu, ramai yang meminta Ketua Wanita UMNO itu agar kurang bercakap dah lebih baik berehat saja di Kuala Lumpur bagi mengelakkan keceluparannya membuatkan calon BN lebih ditimpa malang.
Abdul Rahman Dahlan, menteri dari Sabah pula cuba bersikap “macho” dengan menulis di twtternya yang menggambarkan pemilihan Dyana sebagai calon DAP yang mewakili golongan muda haruslah diraikan.
Selain ramai pemimpin UMNO lain yang turut mengulas pemilihan Dyana sebagai calon dan kedudukannya sebagai anak orang UMNO, bekas Perdana Menteri, Mahathir Mohamad juga tidak ketinggalan mahu memberi respon sama. Sambil menyatakan pemilihannya sebagai hiasan luaran, Mahathir juga menyalahkan kecondongan Dyana memilih DAP sebagai wadah perjuangan kerana kegagalan ibu bapa memberitahu tentang sejarah, perjuangan dan jasa-jasa UMNO kepada anak-anak mereka.
Namun demikian, ibu Dyana iaitu Yammy Samat segera menyindir Mahathir dengan mengatakan beliau sebenarnya mahu anaknya menjadi seperti Mukhriz tetapi apakan daya kerana akhirnya memilih untuk menjadi seperti Marina Mahathir.
Dalam masa yang sama, hari ini Marina yang sering kelihatan berbeza pendirian dengan bapanya, turut memuji Dyana sebagai calon yang sangat bijak, boleh berfikir, petah berkata-kata serta boleh menulis dan kelebihannya ini menurutnya lebih baik daripada kebanyakan ahli politik yang lain.
Hanya Najib selaku Perdana Menteri dan Presiden UMNO yang belum mengulas mengenai Dyana ini. Mungkin selepas kembali daripada luar negara dan tidak lagi dibelenggu kesibukan nanti, Najib juga turut terghairah mahu bercakap mengenai Dyana dan Teluk Intan.
Kesimpulan daripada semua reaksi pemimpin UMNO itu ialah mereka semua terkejut dan akhirnya melatah dengan kehadiran Dyana sebagai calon DAP. Bukan saja kedudukannya sebagai wanita muda dan cantik menjadi perhatian, malah latar belakang ibunya sebagai bekas pemimpin dan masih ahli UMNO turut menjadi perdebatan.
Ketika penamaan calon dan berkempen di mana kehadiran Yammy yang sentiasa menemani anaknya menjadi persoalan sehingga timbul desakan agar beliau dipecat daripada UMNO, suasana kempen juga sehingga hari ini masih lagi berkisar mengenai peribadi Dyana dan ibunya. Serangan berbentuk peribadi jelas lebih kerap kedengaran sehingga jentera BN terlihat seolah-olah lupa untuk menyerang dasar dan ideologi DAP dan menonjolkan calon mereka sendiri, Mah Siew Keong.
Walaupun ada desakan daripada Veteran UMNO dan juga Mubarak agar ibu Dyana dipecat daripada UMNO tetapi TPM, Muhyiddin Yassin nampaknya masih lagi rasional dengan mengatakan perkara itu tidak menjadi pertimbangan kerana sebagai ibu adalah menjadi hak Yammy untuk menemami anaknya yang masih bujang itu.
KJ pula cuba bersikap budiman dengan menyokong pendirian Muhyiddin itu dan mengatakan isu memecat ibu Dyana bukan menjadi keutamaan kepada UMNO ketika ini.
Soalnya benarkah Yammy tidak akan dipecat? Bagaimana selepas pilihanraya Teluk Intan berakhir nanti, lebih-lebih lagi jika calon BN tewas?
Jika mengikut perlembagaan UMNO, memang tiada peruntukan khusus untuk mengambil tindakan kepada seorang ibu yang menemani anaknya yang menjadi calon parti lawan. Yang ada berkaitan tanggungjawab dan hak ahli hanyalah fasal 6.1.4 iaitu “menjalankan kerja-kerja parti dan mematuhi tata etika, perintah-perintah dan disiplin parti” serta fasal 6.1.5 yang berbunyi “menyokong calon-calon parti yang bertanding dalam pilihanraya”.
Jelas bahawa peruntukan dalam perlembagaan ini agak longgar dan boleh dipertikaikan. Walaupun veteran UMNO bertegas bahawa Yammy melanggar perlembagaan parti manakala Mubarak pula mengatakan Yammy hanya boleh berdoa untuk anaknya tetapi tidak boleh menonjolkan dirinya secara terbuka tetapi memandangkan Dyana masih muda dan bujang lagi, keperluan ibunya disisi tidak boleh diremehkan dari segi kemanusiaan dan budi bicara.
Selain faktor kemanusiaan dan tidak mahu bersikap kejam yang mungkin memburukkan lagi peluang BN memenangi pilihanraya kecil ini, kelonggaran dalam perlembagaan UMNO sendiri barangkali menjadi pertimbangan Muhyiddin. Walaupun ahli UMNO dimestikan menyokong calon parti dalam pilihanraya, apakah sekadar menjadi peneman anak yang masih bujang dan dalam tangungjawab ibu bapa boleh dikategorikan sebagai melanggar perlembagaan?
Oleh kerana kes seumpama ini tidak pernah berlaku sebelum ini dan pemimpin UMNO juga tidak terfikir ada anak orang UMNO bakal menjadi calon parti lawan kerana merasakan UMNO itu bagaikan agama yang mesti dianuti oleh semua anak dan keluarga ahli serta pemimpinnya, maka itu sebabnya barangkali tiada pengkhususan dalam perlembagaan UMNO itu.
Tetapi dengan peredaran masa dan generasi muda makin terbuka serta pelbagai seleranya, keadaan ini tidak mustahil menjadi tambah meluas. Jika sebelum ini hanya adik-beradik Shahrir Samad dan Khalid Samad serta pasangan suami isteri di Sabah yang berbeza parti menjadi perhatian, kini nyata berlaku perbezaan parti antara ibu dan anak serta ibu menjadi peneman anaknya pula.
Di masa akan datang, bukan saja berbeza anutan parti ini menjadi biasa dalam keluarga, bahkan mungkin dalam keluarga pemimpin UMNO pun tiada yang sekata lagi. Dalam masa yang sama, penglibatan ibu, bapa, suami atau isteri, adik-beradik dan sebagainya dalam menyokong ahli keluarga yang berbeza parti yang bertanding dalam pilihanraya turut bukan lagi sesuatu yang luar biasa.
Adakah ini akan mendorong UMNO untuk meminda perlembagaannya dan memberi tafsiran yang lebih khusus mengenai tanggungjawab dan hak seseorang ahlinya?
Walaupun Muhyiddin turut kelihatan budiman dan ada budi bicara yang tinggi dalam hal ini tetapi kekalahan calon BN di Teluk Intan nanti boleh saja membuatkannya berubah nada. Sementara kedudukan ibu Dyana bakal jadi perhitungan sebaik pilihanraya kecil ini berakhir, UMNO juga dipercayai akan bergerak selangkah lagi dengan memberi tafsiran semula yang lebih detail dan terperinci dalam perlembagaan mengenai apa yang boleh dan tidak boleh dilakukan oleh ahli-ahlinya.
Dyana Sofya dan Yammy benar-benar memberikan kejutan kepada UMNO. (SH 21/05/2014)

0

0

votes
Article Rating
Kongsikan artikel ini


UMNO Celaka, PAS Sesat, DAP Komunis – Apakah Bezanya?

 Dua insiden bercirikan samseng berlaku semalam dan menjadi perhatian rakyat seluruh negara. Di Pulau Pinang, sekumpulan orang yang sebahagiannya melibatkan pemimpin Pemuda UMNO telah merempuh pagar dan pintu serta menceroboh Dewan Undangan Negeri Pinang sebagai tanda protes terhadap ucapan ADUN Seri Delima, R.S.N Rayer yang mengatakan UMNO celaka.
Mereka ini cuba mencari Rayer yang kebetulan tidak hadir sidang DUN bagi menyataksn rasa protes dan mahunya menarik balik ungkapan yang dianggap menghina itu. Perlakuan ala samseng itu bukan saja terlihat melalui tindakan merempuh dan menceroboh tempat persidangan DUN yang seharusnya dihormati dan dimuliakan tetapi juga sehingga memanjat meja yang dikhaskan untuk Speaker.
Di Teluk Intan pula, kempen calon DAP, Dyana Sofya di sebuah kawasan perumahan cuba diganggu oleh perlakuan samseng yang menghalangnya memasuki kawasan itu sambil menjerit-jerit dan membunyikan enjin motorsikal dengan kuat. Ekzos yang dibunyikan dengan bingit juga cuba dihalakan kepada rombongan calon DAP itu sambil menjerit perkataan “keluar, keluar” dan “ini kawasan Melayu”.
Dalam kedua-dua kejadian bercirikan samseng ini, ia nyata melibatkan Pemuda UMNO. Walaupun Khairy Jamaluddin sudah mengeluarkan kenyataan bahawa perbuatan menceroboh tempat sidang DUN itu adalah salah dan demo bantahan seharusnya dibuat di luar bangunan saja serta siasatan perlu dilakukan untuk memastikan ganggguan kempen di Teluk Intan itu betul-betul dilakukan oleh ahli Pemuda UMNO dan bukan mereka yang menyamar, imej Pemuda UMNO dan anak-anak muda yang bersama BN jelas telah tercemar.
Di ketika pihak DAP meletakkan seorang calon muda sebagai simbol mengangkat martabat golongan muda, perlakuan golongan muda yang dikaitkan Pemuda UMNO, sama ada di Pulau Pinang mahupun di Teluk Intan, adalah bertentangan sama-sekali serta memalukan.
Perlakuan itu hanya memungkinkan calon BN menerima kekalahan lebih buruk berikutan perlakuan samseng dan tidak beradab yang ditonjolkan tidak mungkin melekat positif di hati pengundi. Sebagaimana KJ selalu menyebut, pertarungan politik haruslah dibentangkan dengan kekuatan hujah dan akal fikiran, nampaknya masih ramai di peringkat bawah dalam Pemuda UMNO yang gagal memahami serta keliru bagaimana untuk menawan hati pengundi.
Perlakuan kasar, biadap dan samseng tidak akan diterima oleh tamadun mana sekali pun. Kalau pun ada gelaran UMNO celaka yang dilemparkan, serangan balas dalam bentuk yang sama harus dilakukan. Selain protes di luar bangunan, ADUN UMNO di DUN Pulau Pinang juga sepatutnya memainkan peranan lebih aktif dan berkesan berhujah atau mendesak Rayer menarik balik perkataan yang diucapkannya itu.
Soalnya kenapa pula ADUN UMNO di Pulau Pinang bagaikan membisu?
Merempuh pagar, menceroboh bangunan dan memanjat meja Speakar, walau betapa tinggi sekali pun tahap kemarahan,ia tetap perbuatan yang keterlaluan dan tidak boleh diterima.
Seharusnya ada tindakan lain yang lebih praktikal, munasabah dan bertamadun dilakukan.
Lagi pula, pemimpin muda UMNO tidak harus sensitif dengan ungkapan UMNO celaka atau seumpama dengannya. Terimalah dengan lapang dada atau balas balik dengan panggilan yang serupa juga. Kita juga jangan lupa, pemimpin UMNO sendiri pernah menggelar Pas sesat dan DAP komunis. Malah kadangkala lebih menghina seperti DAPig, PAS parti syaitan dan sebagainya. Pemimpin kedua-dua parti itu juga pernah digelar dengan berbagai-bagai gelaran yang lebih mengaibkan dan menghina.
Malah Timbalan Perdana Menteri, Muhyiddin Yassin dalam ucapan terbuka pernah menyebut Pas sebagai parti sesat. Jadi kalau sekadar UMNO dipanggil celaka, relaks bro…
Antara Pas sesat, DAP komunis dan UMNO celaka tidak jauh beza daripada segi maksud mahu mengaib, memberi malu dan memberi gangguan kepada mereka ditujukan ungkapan itu. Ia sama saja antara dua kali lima dengan lima kali dua.
Begitu juga gangguan kempen, menghalang calon berjumpa pengundi dan berbangga “ini kawasan Melayu” sama-sekali tidak menggambarkan keterbukaan dan amalan demokrasi yang diamalkan. Setelah UMNO berusia 68 tahun dan memerintah negara lebih 50 tahun, masih ada perlakuan seumpama ini tidak lebih menggambarkan kegagalan UMNO menterjemah kematangan dan ketinggian akal budi kepada ahli-ahlinya.
Pilihanraya adalah sebahagian proses demokrasi dan ia seharusnya diraikan dengan semangat keterbukaan dan persaingan yang sihat. Mencemarkan proses demokrasi dengan amalan bercirikan samseng dan seolah-olah masih dibelenggu dengan pemikiran zaman batu bahawa kekuatan tenaga dan tubuh yang besar boleh menakluki dunia, hanya menggambarkan kemunduran yang mengaibkan.
Dalam hal ini, oleh kerana yang paling terkesan adalah Pemuda UMNO kerana anak-anak muda yang melakukannya, tidak harus pergerakan itu sekadar mengeluarkan kenyataan tidak setuju, membantah atau akan menyiasat saja, sebaliknya haruslah memastikan insiden yang memalukan dan tidak bertamadun ini tidak berulang lagi.
Perlakuan ala samseng ini tidak mungkin menambah undi dan kalau pun calon dihalang memasuki sesuatu kawasan, bukankah langit sudah lama terbuka? (SH 22/05/2014)

0

0

votes
Article Rating
Kongsikan artikel ini


Tindakan Tidak Bijaksana Pemuda UMNO ‘Membunuh’ Calon BN Di Teluk Intan

 Ekoran tindakan ADUN DAP Seri Delima, R.S.N Rayer yang menggelarkan “UMNO celaka”, Pemuda UMNO Wilayah Persekutuan pada hari semalam telah mengadakan demonstrasi yang agak ganas di hadapan ibu pejabat DAP sebagai tanda bantahan. Kumpulan ini bukan saja membawa sepanduk yang mengecam DAP dan Rayer tetapi juga bertindak merosakkan papan tanda besar berlambangkan roket kepunyaan parti itu.
Lebih dari itu, mereka juga mengugut mahu membakar-hanguskan ibu pejabat DAP jika perkara yang sama berulang lagi di masa hadapan.
Selain mengadakan aksi demonstrasi dengan membawa imej marah, Ketua Pemuda UMNO Wilayah Persekutuan, Mohd Razlan Mohd Rafi yang mengetuai kumpulan itu turut bertemu dengan wakil DAP untuk menyatakan bantahan mereka dan menyerahkan memorandum. Bagaimanapun, memorandum yang mahu diserahkan itu kemudiannya dikoyakkan dan dicampakkan ke lantai.
Dengan kemarahan yang masih belum reda, dalam pertemuan dengan wakil DAP yang diketuai oleh Ahli Parlimen Serdang, Ong Kian Ming itu, Mohd Razlan juga terus meluahkan kemarahan dan maki hamunnya tanpa membenarkan wakil DAP itu menjawab atau memberi apa-apa penjelasan. Ong Kian Ming hanya diminta diam dan mendengar saja bebelannya.
Tetapi, walaupun Ong Kian Ming adalah seorang Ahli Parlimen, beliau kelihatan tenang dan senyum saja.
Tindakan Pemuda Wilayah Persekutuan itu menimbulkan perdebatan di mana ada yang memuji keberanian dan kelantanganya dan ada pula yang menyifatkannya keterlaluan. Keterlaluan bukan saja melalui tindakan merosakkan papan tanda dan membebel tanpa membenarkan orang lain menjawab, berhujah dan memberi penjelasan tetapi juga kerana mengoyakkan memorandum itu.
Buat apa menyiapkan dan membawa memorandum jika akhirnya hanya dikoyakkan?
Secara umumnya, kalau pun mahu dikatakan tindakan itu suatu bentuk keberanian, ia bolehlah juga dianggap demikian. Tetapi ia mungkin keberanian tahap empat saja kerana dipenuhi emosi dan tidak disertai dengan kebijaksanaan. Politik bukanlah seni yang memerlukan keberanian semata-mata tetapi akal dan kebijaksanaanlah yang selalu meletakkan seseorang itu di depan.
Ada ahli politik yang kelihatan diam, tetapi oleh kerana dia bijaksana maka dia sering mendapat tempat, kedudukan dan disanjung. Mereka ini bertindak hanya di ketika kebijaksanaannya dapat ditonjolkan saja. Ada pula pemimpin yang berani dan bijaksana, dan golongan ini sentiasa mendapat tempat, kedudukan dan pujian. Tetapi pemimpin yang hanya berani dan tidak bijaksana, selalunya hanya umpama daun kari saja. Ia hanya untuk perhiasan dan hampir dalam semua keadaan akan diketepikan akhirnya.
Tidaklah salah mengadakan demonstasi dan meluahkan kemarahan kerana ia memang lumrah dan dibenarkan oleh undang-undang tetapi bukankah Ketua Pemuda UMNO, Khairy Jamaluddin sendiri selalu berkata, politik adalah berkaitan dengan kekuatan ilmu dan berhujah?
Setelah berdemo dan meluahkan kemarahan, kenapa pula tidak berani berhujah dan hanya mahu wakil DAP itu diam saja? Kenapa juga memorandum itu tidak diserahkan dengan baik?
Kalau yakin dengan kebenaran, kenapa pula takut dengan jawapan?
Dalam banyak demonstrasi sebelum ini, baik di hadapan Kedutaan Amerika, Australia, Great Britain dan sebagainya yang diketuai oleh KJ sebelum ini, walaupun beliau juga beraksi dengan gaya marah dan darah yang sedang meluap-luap, tetapi memorandum tidak pernah dikoyak atau dicampakkan. Ini kerana memorandum adalah isi hati yang mengandungi hujah dan fakta yang menggambarkan ketinggian akal fikiran seseorang atau sesebuah parti dalam isu yang diperjuangkan.
Bagaimana perasaan kita mahu dibaca dan difahami oleh pihak lain jika memorandum pun dikoyakkan yang seolah-olah ianya tidak mahu dibaca?
Dalam masa yang sama, aksi demonstrasi ini juga diadakan ketika suasana kempen pilihanraya di Bukit Gelugor dan Teluk Intan. Sudah tentulah aksi tersebut memberi gambaran yang kurang baik mengenai UMNO kepada pengundi Cina, pengundi Melayu serta juga pengundi muda di kedua-dua kawasan itu, lebih-lebih lagi dalam masa yang sama juga memperlihatkan wakil DAP dan Cina yang menyambut aksi demonstasi itu hanya senyum dan tenang saja.
Oleh kerana DAP bertanding di kedua-dua kawasan itu,wajah tenang dan senyum wakil DAP sementara wakil Pemuda UMNO pula kelihatan ganas dan takut berhujah, Pemuda UMNO seperti sedang membunuh calon partinya sendiri dan mahu DAP memenangi pilihanraya itu.
Selain itu, keberanian Mohd Razlan dan Pemuda Wilayah Persekutuan ini juga sudah terlewat sebenarnya, lantaran sebelum ini Pemuda UMNO Pulau Pinang telah pun mengadakan aksi yang cukup tidak bertamadun dengan merempuh pagar, menceroboh tempat persidangan DUN Pulau Pinang serta memijak meja yang dikhaskan untuk Speaker untuk meluahkan kemarahan terhadap kenyataan “UMNO celaka” oleh Rayer itu.
Tempat bersidang wakil-wakil rakyat sama ada di DUN mahupun Parlimen adalah tempat yang mulia dan dimuliakan. Disitulah undang-undang, akta dan peraturan dalam bernegera dibentuk serta diluluskan. Jika wakil rakyat yang bertindak kurang sopan atau mengeluarkan perkataan kesat pun dilarang di dalam dewan yang mulia itu, sudah tentulah perbuatan menceroboh dan memijak meja Speaker lebih besar lagi dosa dan salahnya.
Dengan ini, sudahlah perbuatan di DUN Pulau Pinang itu tidak boleh diterima, menutup kesilapan itu dengan apa yang ditunjukkan oleh Pemuda UMNO Wilayah Persekutuan, nyata lebih menghodohkan wajah UMNO dan sayap Pemudanya.
Pemuda UMNO dilihat cuba menutup kesilapan dengan perbuatan yang silap juga. Dalam masa yang sama, saranan berulangkali kali KJ bahawa pendekatan hujah, akal fikiran dan kebijaksanaan hendaklah dimartabatkan dalam perjuangan dunia baru yang makin mencabar ini seolah-olah tidak difahami oleh peringkat bawahannya sendiri.
Kecualilah jika Pemuda UMNO hanya selesa menjadi kaun kari saja. (SH 23/05/2014)

0

0

votes
Article Rating
Kongsikan artikel ini